cyanic-selkie/wikianc huggingface dataset:
རིང་འཕུར་དང་ལྷག་སྤྱོད་
རྒྱལ་སྲས་གཞོན་ནུ་དོན་གྲུབ་ཀྱིས་རང་གི་ཕོ་བྲང་དང་ཆེས་ཕུན་སུམ་ཚོགས་པའི་འཚོ་བ་དེ་དག་མཆིལ་མའི་ཐལ་བ་བཞིན་རྒྱབ་ཏུ་བསྐྱུར་ཏེ་རབ་ཏུ་བྱུང་བའི་སྐོར། ཁོང་གི་མཆེད་གྲོགས་ལྔ་པོས་ཐོས་པས་ཁོང་རྣམས་ཀྱིས་ཀྱང་རྒྱལ་སྲས་དང་གཅིག་མཚུངས་ཀྱིས་ཁྱིམ་ནས་ཁྱིམ་མེད་པར་རབ་ཏུ་བྱུང་། མཆེད་གྲོགས་ལྔའི་ནང་ནས་གཅིག་གི་མིང་ལ་ཀཽཎྜི་ནྱ (KONDANNA) ཟེར་ཞིང་། ཁོང་ནི་མཆེད་གྲོགས་ལྔ་པོའི་ཁྲོད་ནས་ཆེས་སྤྱང་གྲུང་འཛོམས་ཤིང་རྣམ་དཔྱོད་ཕུལ་དུ་བྱུང་བ་དེ་ཡིན། དེ་བཞིན་རྣམ་དཔྱོད་ལྡན་པའི་མཆེད་གྲོགས་གཞན་བཞི་པོའི་མིང་ལ་རྟ་ཐུལ (ASSAJI) དང་། བཟང་ལྡན། (BHADDIYA) མིང་ཆེན། (MAHA NAMA) རླངས་པ (WAPPA) བཅས་ཟེར་ཞིང་། ཁོང་རྣམས་ཀྱིས་ཀྱང་ངུར་སྨྲིག་གི་ན་བཟའ་བཞེས་ཏེ་ལག་ཏུ་ལྷུང་བཟེད་ཐོགས་ནས་ཡུལ་ལུང་གཅིག་ནས་གཅིག་ཏུ་བརྒྱུད་དེ་བསོད་སྙོམས་ལ་ཕེབས་སོ། ། སྐབས་དེ་དུས་རྒྱ་གར་ན་ཆོས་ལུགས་ཀྱི་སློབ་དཔོན་ཧ་ཅང་མང་བའི་ཁྲོད་ཀྱི་རིང་འཕུར (ALARA) ཞུ་བ་ཁོང་ནི་མཚན་སྙན་ཆེས་ཆེར་རྒྱས་པའི་སློབ་དཔོན་གྲགས་ཅན་ཞིག་ཡིན། དེར་བརྟེན་དགེ་སྦྱོང་གོ་ཏ་མ་མཆེད་གྲོགས་ལྔ་དང་བཅས་སློབ་དཔོན་དེ་ཉིད་ཀྱི་ཞབས་ལ་གཏུགས་ཏེ། ཁོང་གིས་གང་གསུངས་ལ་བཀའ་གསུང་ཇི་བཞིན་དང་དམ་ཚིག་མཐུན་པའི་སྒོ་ནས་སྦྱང་བརྩོན་ལྷོད་མེད་གནང་། དགེ་སྦྱོང་གོ་ཏ་མ་ནི་སློབ་ཚོགས་ཡོངས་ནས་ལས་ལ་བརྩོན་ཞིང་སྤྱང་གྲུང་འཛོམས་ཤོས་དེ་ཡིན་སྟབས། སློབ་དཔོན་གྱིས་ཀྱང་ཁོང་ལ་ཧ་ཅང་གི་དགའ་མོས་དང་བྱམས་སྐྱོང་གནང་གི་ཡོད། མཐའ་གཞུག་དེར་སློབ་དཔོན་གྱིས་དགེ་སྦྱོང་གོ་ཏ་མ་ལ་དེ་ལས་ལྷག་པའི་སློབ་ཁྲིད་ཞུ་རྒྱུ་མ་རྙེད་པར་བརྟེན་ཁོང་གིས་སྨྲས་པ། ད་ལྟའི་སྐབས་ཁྱོད་ཀྱི་རྟོགས་པ་ང་དང་མཉམ་པར་སོན་པས་ངེད་གཉིས་ཀྱི་བར་ལ་ཁྱད་པར་ཏིལ་འབྲུ་ཙམ་ཡང་མེད། དེས་ན་ཁྱེད་ཉིད་ངའི་གཞིས་ཀ་འདི་རུ་བཞུགས་ཏེ་ཁོ་བོ་དང་ལྷན་དུ་ངའི་སློབ་ཕྲུག་རྣམས་ལ་སློབ་ཁྲིད་གནང་རོགས་གྱིས། ཞེས་གསུངས་པ་ན། དགེ་སྦྱོང་གོ་ཏ་མ་ཧང་སང་པར་གྱུར་ཏེ་སློབ་དཔོན་ལ་ཞུས་པ། སློབ་དཔོན་ལགས། ཁྱེད་ཀྱིས་ང་ལ་ཆོས་ཚུལ་འདི་ལས་ལྷག་ཅིང་ཆེས་མཆོག་ཏུ་གྱུར་པའི་གདམས་པ་ཞིག་སྟེ། ན་རྒ་འཆི་བའི་སྡུག་བསྔལ་རྩད་ནས་གཅོད་པའི་ཐབས་ལམ་ཞིག་སྟོན་ནུས་པ་མ་ལགས་སམ། ཞེས་ཞུས་པར། སློབ་དཔོན་གྱིས། ངས་དེ་འདྲའི་ཐབས་ལམ་ཞིག་གཏན་ནས་ཤེས་ཀྱི་མེད་ན་ངས་ཁྱོད་ལ་ཇི་ལྟར་སྟོན། མདོར་ན་འཛམ་གླིང་འདིའི་ཐོག་དེ་འདྲའི་ཐབས་ལམ་མཁྱེན་མཁན་གྱི་སྐྱེ་བོ་སུའང་ཡོད་པ་མ་ཡིན་ནོ། །ཞེས་གསུངས། དེ་ནས་དགེ་སྦྱོང་གོ་ཏ་མ་མཆེད་གྲོགས་ལྔ་དང་བཅས་གཞིས་ཀ་དེ་ནས་ཕེབས་ཐོན་གནང་སྟེ། རང་ཉིད་ཀྱིས་གང་སྦྱངས་པ་རྣམས་ཉམས་ལེན་གྱི་སྙིང་པོ་ལ་གཞོལ་བཞིན་ཡུལ་ལུང་གང་སར་འཁྱམས་ཉུལ་གྱིས་ལྗོངས་རྒྱུ་ཞིང་ཕེབས་སོ། ། མཐའ་གཞུག་ཁོང་རྣམས་ཀྱིས་ལྷག་སྤྱོད (UDDAKA) ཟེར་བའི་མཁྱེན་དཔྱོད་ཀྱི་གྲགས་སྙན་རབ་ཏུ་རྒྱས་པའི་རྨད་བྱུང་གི་སློབ་དཔོན་ཞིག་འཚོ་ཞིང་གཞེས་པ་གསན་པས། ཁོང་རྣམས་སློབ་དཔོན་དེའི་ཞབས་ལ་གཏུགས་ཏེ་སྦྱང་བརྩོན་ལྷོད་མེད་གནང་། གང་ལྟར་དགེ་སྦྱོང་གོ་ཏ་མས་སྔར་བཞིན་སློབ་དཔོན་ཁོང་གི་བཀའ་གསུང་ཇི་བཞིན་བསྒྲུབས་ཏེ་སྦྱང་བརྩོན་མཐིལ་ཕྱིན་གནང་བས་ཁོང་སློབ་ཚོགས་ཡོངས་ནས་རྩེ་ཕུད་དུ་གྱུར། སློབ་དཔོན་ལྷག་སྤྱོད་ཀྱིས་ཀྱང་དགེ་སྦྱོང་གོ་ཏ་མ་ལ་ན་རྒ་འཆི་བའི་སྡུག་བསྔལ་རྩད་ནས་གཅོད་པའི་ཐབས་ལམ་ཞིག་འཆད་ཐུབ་རྒྱུ་ཕར་ཞོགཐ་ན་འཛམ་གླིང་འདིར་སྡུག་བསྔལ་དེ་དག་གཏན་སྤངས་བྱས་པའི་སྐྱེ་བོ་ཞིག་ཡོད་མེད་ཙམ་ཡང་ཐོས་མྱོང་མེད། གང་ལྟར་སྦྱངས་འབྲས་དེ་ཙམ་ཞིག་གིས་དགེ་སྦྱོང་གོ་ཏ་མའི་ཐུགས་ཡིད་མ་ཚིམས་པར། ཁོང་མཆེད་གྲོགས་དང་བཅས་པས་སློབ་དཔོན་ལ་གྱེས་མཇལ་ཞུས་ཏེ་ཕྱོགས་ཕེབས་གནང་ཞིང་ཁོང་གི་དགོངས་པར། ད་ནི་རང་ཉིད་རང་བསྟེན་བྱས་ཏེ་འཁོར་བའི་སྡུག་བསྔལ་གྱི་རྒྱུ་ཀུན་འབྱུང་གང་ཡིན་རྩད་མ་ཆོད་བར་དུ་འབད་བརྩོན་གྱི་མཚམས་མི་གཅོད་དོ། །ཞེས་ཐུགས་ཐག་གཙང་བཅད་གནང་ངོ་། །
གསལ་འདེབས། སྤྱིར་བོད་རང་གིས་བརྩམས་པ་དང་བསྒྱུར་བའི་སྟོན་པའི་མཛད་རྣམ། སྐྱེས་རབས་སོ་བཞི་དཔག་བསམ་འཁྲི་ཤིང་སོགས་སྔ་ཕྱི་མི་ཉུང་བ་ཞིག་བཞུགས། ཡིན་ནའང་འདི་ནི་དེ་དག་དང་མི་འདྲ་བར་ཚིག་གི་སྡེབ་སྦྱོར་གོ་སླ་ཞིང་། དོན་དུ་རྒྱལ་སྲས་གཞོན་ནུ་དོན་གྲུབ་འགྲོ་བ་ཐུན་མོང་གི་མཐོང་སྣང་ལྟར་དངོས་ཡོད་མི་ཞིག་གི་བྱུང་རབས་ལྟར་བརྗོད་ཡོད། མ་ཟད་ལྷ་སྒྲུང་དང་དག་སྣང་རྐྱང་བས་གྱ་ཚོམ་དུ་མ་འཇུག་པར། ཞིབ་འཚོལ་རྩད་གཅོད་ཀྱི་དངོས་བྱུང་ལོ་རྒྱུས་ལ་གཞི་རྐང་བཙུགས། ཁོང་གིས་བྲན་གཡོག་ལམ་ལུགས་ལ་འགོག་རྒོལ་དང་དམངས་གཙོའི་ལམ་ལུགས་བསླངས་པ། རིགས་རུས་མཆོག་དམན་གྱི་ལྟ་བ་དགག་པ། བུད་མེད་ལ་འདྲ་མཉམ་གྱི་ཐོབ་ཐང་ཡོད་པ། ཕྱི་རོལ་བའི་སྟོན་པ་དང་ཆོས་ལུགས་སོགས་ལ་གུ་ཡངས་དང་གུས་ཞབས་བྱེད་སྟངས། ཁོང་གི་རྗེས་འཇུག་པ་ཚོས་རྫུ་འཕྲུལ་སྟོན་པ་ནི་ངོ་ཚ་དགོས་པའི་གནས་ཤིག་ཡིན་པ་སོགས་གདམས་པ་ཁྱད་པར་ཅན་དུ་མ་ཞིག་ཀྱང་མཛད་རྣམ་འདིའི་ཟུར་དུ་མངོན་ཡོད།
ཁ་ཆེའི་ཆོས་ལུགས།
ཁ་ཆེའི་ཆོས་ལུགས། Islam
"མཁན་པོ་ཨོ་རྒྱན་རིག་འཛིན་ནས་བསྒྱུར་སྒྲིག་བྱས། ༢༠༡༣། ༡༠། ༤།"
=== ༼༠༽ ཆོས་དང་ཆོས་པའི་སྒྲ་དོན།  === ཁ་ཆེའི་ཆོས་ལ་<ཨེས་སུ་ལམ>(Islam)ཟེར་ཞིང་དེའི་དོན་ནི་<སི་ལམ>(Silam) དང་<ས་ལམ> (Salam) ཞེས་པའི་སྒྲ་ལས་ཞི་བ་ལ་འཇུག་ཅིང་ཁ་ཆེ་བས་འཚམ་འདྲི་ཞུ་བའི་སྐབས་ས་ལམ་སྟེ་ཞི་བར་གྱུར་ཅིག་ཅེས་བརྗོད་སྲོལ་དེ་དང་དོན་གཅིག་ཡིན་པར་བཤད་ལ། ང་ཚོ་བོད་པས་ནི་ཆོས་མིང་ཡུལ་གྱིས་འབོད་པ་སྟེ། རྒྱ་གར་ཁ་ཆེའི་ཡུལ་ལ་ཨེས་སུ་ལམ་རྒྱ་ཆེར་དར་བས་ན་ཁ་ཆེ་ཞེས་འབོད་ཀྱི་ཡོད་པར་མངོན། མདོ་དོན་ཨེས་སུ་ལམ་ནི་ཆོས་ལུགས་ལ་གོ་བ་ལེན་རྒྱུ་དང་། <མུ་སུ་ལམ>(Muslam) ཞེས་པ་ནི་གང་དེས་ཨེས་སུ་ལམ་གྱི་ཆོས་ལ་དད་གུས་བྱེད་མཁན་གྱི་གང་ཟག་ལ་གོ་བ་ལེན་རྒྱུ་དེའོ། །
༼ག༽ གསུང་གི་ཕོ་ཉ་སྟོན་པ།
དེ་བཞིན་དུ་སྟོན་པ་<མོ་ཧ་མདྷུ>(Muhammad) དེ་ཉིད་དཀོན་མཆོག་གི་ཕོ་ཉ་གཙོ་བོ་ཞིག་དང་ཆེས་མཐའ་མཇུག་བ་དེ་ཡང་ཡིན་པར་བཤད། ལྷག་པར་དུ་ཁོང་ནི་ཡེ་ཤུ་ལ་སོགས་པའི་སྔོན་བྱོན་ཕོ་ཉ་བ་ཡོངས་རྫོགས་ནང་གི་གཙོ་བོ་དེ་ཡིན་ཞིང་སྔར་གྱི་གསུང་རབ་འདྲེས་ལྷད་ཅན་རྣམས་ལ་དག་ཐེར་མཛད་ཅིང་འགྲོ་བ་མིའི་ཁམས་སུ་དམ་པའི་གསུང་རབ་རྣམ་དག་དར་བར་མཛད་མཁན་དེ་ཡིན་ལ། <ཁུ་རན>(Quran)གསུང་རབ་གསལ་བར་བྱེད་པ་པོ་དེ་ཡང་ཡིན་པར་བཤད། དེ་ལྟ་བུའི་སྟོན་པ་ཁོང་ནི་སྤྱི་ལོ་ ༥༧༠ ལོར་ཨ་རབ་ཀྱི་<མ་ཁཱ)<Macca>ཞེས་པར་སྐུ་འཁྲུངས་ཞིང་ཕྱུག་བདག་གི་བུ་མོ་ཞིག་དང་གཉེན་བསྒྲིགས། དགུང་ལོ་བཞི་བཅུ་ཟིན་སྐབས་ཁོང་གིས་ཁ་ཆེའི་ཆོས་ལུགས་གསར་གཏོད་བྱས་པར་གྲགས། །
༼ང༽ འགྱུར་བ་མེད་པའི་གསུང་རྡོ་རྗེ།
ཆོས་ལུགས་འདིའི་གསུང་རབ་ཀྱི་གཙོ་བོ་ནི་<ཁུ་རན>(Quran) སྟེ་དཀོན་མཆོག་གིས་སྟོན་པར་གནང་བའི་གདམས་ངག་ཡོངས་རྫོགས་ཕྱོགས་བསྡུས་བྱས་པའི་དམ་པའི་གསུང་རབས་ཤིག་ཡིན་པ་དང་། གསུང་རབ་དེ་དཀོན་མཆོག་ཉིད་ཀྱིས་སྟོན་པ་མོ་ཧ་མ་དྷུ་བརྒྱུད་དེ་ཕོ་ཉའི་གཙོ་བོ་<གྷབ་རི་ཡིལ>(Gabriel) ལ་བསྟན། གསུང་དེའི་དགོངས་དོན་ནི་ལྷ་གཅིག་རང་བཞིན་དང་། ལྷ་དེ་བསྟན་ཚུལ། ཡང་དག་པའི་མི་ཚེའི་ལམ་བཅས་ཡིན་པ་རེད། དེར་བརྟེན་ཁུ་རན་གསུང་རབ་ནི་འགྱུར་བ་མེད་པའི་དཀོན་མཆོག་གི་རྡོ་རྗེའི་ཚིག་ཏུ་ཁས་ལེན་ཞིང་། ཁ་ཆེ་བའི་དམ་ཚིག་དང་བསླབ་བྱ་ཡང་དེ་ཉིད་ཏུ་འདུས་ཡོད་པར་བཤད། དེ་མིན་<ཧ་ཌི་ཐ>(Hadith) ཞེས་པའི་གསུང་རབ་དེ་ནི་སྟོན་པ་མོ་ཧ་མ་དྷུས་ཁུ་རན་ལ་གཞི་བཅོལ་ཏེ་ཉིན་རེའི་ཆོས་དང་མཐུན་པའི་ལག་ལེན་བྱེད་སྟངས་ཕྱོགས་བསྡུས་གནང་བ་ཞིག་ཡིན་པ་རེད།
༼ཅ༽ མི་གཅིག་བདེན།
དཀོན་མཆོག་གི་བཀའ་ཁྲིམས་ནང་ལ་མི་རྣམས་འདྲ་མཉམ་དུ་བསྐྲུན་ཡོད་སྟབས། གཞན་ལས་ཁྱད་འཕགས་ཅན་གྱི་སྐྱེས་བུ་ཞེས་པ་ཞིག་གཏན་ནས་མེད་པར་འདོད། སྤྱིར་དཀོན་མཆོག་གིས་འགྲོ་བ་མི་ལ་རིགས་རུས་དང་། ཁ་དོག སྐད་རིགས། ལྟ་གྲུབ་སོགས་འདྲ་མིན་སྣ་ཚོགས་བཟོ་དོན་ནི། སྐྱེ་བོའི་ཁྲོད་ནས་སུ་བཟང་མིན་ལ་ཚོད་འགམ་པའི་ཕྱིར་དུ་བསྐྲུན་པར་འདོད་ལ། བཟང་ངན་དེ་ཡང་ཆོས་དད་ཆེ་ཆུང་དང་དྲང་བདེན་ཡིན་མིན་ལ་གོ་དགོས། འོན་ཀྱང་སུ་ཞིག་བཟང་མིན་དེ་ནི་གཞན་སུས་ཀྱང་མི་དཔོག་པར་དམ་པའི་དཀོན་མཆོག་ཁོ་ནས་མཁྱེན་པར་འདོད་པ་དེའོ། །
===  ༼ཆ༽ སྐྱེས་ཐོག་དག་པའི་མི། === སྐྱེས་ཐོག་དག་པའི་དོན་ནི་མི་རྣམས་ཐོག་མར་སྐྱེ་སྐབས་སྡིག་སྒྲིབ་ཀྱིས་མ་གོས་པར་དག་གཙང་ཡིན་པ་དང་། ན་ཚོད་ལོན་སྐབས་གཞི་ནས་ནོར་འཁྲུལ་ཤོར་ཏེ་སྡིག་པ་གསོག་གི་ཡོད་པར་འདོད་ལ། གང་ཟག་གཞན་གྱི་སྡིག་པ་ལ་འགན་ཁུར་ཡོད་མེད་གང་ལྟར་ཡང་། སྙིང་ནས་འགྱོད་བཤགས་བྱེད་དུ་ཡོད་པར་འདོད།
༼ཇ༽ སྤྲུལ་པའི་ཕོ་ཉ་དང་།
དེ་ནི་མི་མངོན་པའི་སྤྲུལ་པའི་གང་ཟག་ཅིག་སྟེ་དཀོན་མཆོག་གིས་བཟོས་པའི་འཇིག་རྟེན་ཁམས་ཀྱི་<ལྷའི་ཕོ་ཉ>(Angel)ཁྱད་པར་བ་ཞིག་ཡིན་པར་གྲགས། དཀོན་མཆོག་གིས་འདི་བཟོ་སྐབས་གློག་ལས་བཟོས་པ་དང། <རྗིནྣ་>(Jinn)གྱི་རིགས་ནི་དུ་བ་མེད་པའི་མེ་ལས་བཟོས། དེ་བཞིན་ང་ཚོ་མི་ནི་འདམ་བག་ལས་བཟོས་ཚུལ་ཁུ་རན་ལས་བཤད་ཡོད་ལ། རྗིནྣ་ནི་མིས་འཐོང་དུ་མི་རུང་བའི་སེམས་ཅན་གང་ཞིག་ལ་ལྷ་བདུད་རང་བཞིན་བ་གསུམ་ཁ་ཡོད་པའི་རིགས་ཤིག་ཡིན་པར་འདོད་འདུག་པས་ཕྲ་བའི་གཟུགས་ཅན་ནམ། ཡིད་ལུས་པའི་ཁོངས་སུ་གཏོགས་ཆོག་གམ།
༼ཉ༽ ཐག་བཅོད་ཀྱི་ཉིན་མོ།
<ཐག་བཅོད་ཀྱི་ཉིན་མོ>(Day of judgement) ནི་འཇིག་རྟེན་འདིར་འཚོ་བའི་ཉིན་ཐ་མའི་ཚུན་ཆད་དུ་ལོ་རྒྱུས་ཁྲོད་བྱུང་བའི་འགྲོ་བ་མིའི་རིགས་ཡོད་དོ་ཅོག་ལ་དཀོན་མཆོག་གིས་གཟིགས་བཟོས་སྩལ་བ་དང་ཉེས་ཆད་བཅད་པའི་ལམ་ནས་ཐག་གཅོད་བྱེད་ཅེས་བཤད་ཡོད། དེའི་ཐད་ད་རུང་ (thefreedictionary) ཞེས་པའི་ཚིག་མཛོད་དྲ་བ་ལས། འཇིག་རྟེན་གྱི་ཐ་མའི་ཉིན་ལ་དཀོན་མཆོག་གིས་འགྲོ་བ་མི་རིགས་ཡོངས་ལ་སོ་སོའི་བཟང་སྤྱོད་ཀྱི་ཚོད་ལ་ལྟོས་པས་ཐག་གཅོད་བྱེད་ཅེས་བཤད་ཡོད། དེ་བཞིན་དུ་ (en.wikipedia) དྲ་ཚེགས་ལས། དཀོན་མཆོག་གི་འགྲོ་བ་མི་ལ་མཐའ་མཇུག་གི་ཐག་གཅོད་དེ། བྱུང་རིམ་ཁྲོད་སྐྱེ་འགྲོ་ཡོངས་རྫོགས་འཆི་བའི་སྐབས་སུ་འདས་ལོག་གི་རྟེན་ཐོབ་པར་མཛད་པ་དེ་ནི་སེམས་ཅན་ཡོངས་ལ་ཐག་གཅོད་གནང་ཚུལ་ཡིན་པར་འདོད། འོན་ཀྱང་ཐག་གཅོད་ཀྱི་ཉིན་མོ་དེ་ནམ་ཞིག་ཏུ་འབྱུང་མིན་གསལ་མེད་ཅེས་འཁོད་ཡོད། འདིར་བཤད་ཚུལ་ཁག་མི་མཐུན་པ་སྟེ་དཀོན་མཆོག་གིས་འགྲོ་བ་མི་ཙམ་ལ་ཐག་གཅོད་བྱེད་ཚུལ་དང་སེམས་ཅན་ཡོངས་ལ་ཐག་གཅོད་བྱེད་ཚུལ་གཉིས་ཡོད་པར་མངོན། དེ་བཞིན་བཤད་ཚུལ་ལ་དཔགས་ན་སྐྱེ་བ་རྗེས་མ་དེ་ཡང་དཀོན་མཆོག་གི་བཀའ་དྲིན་ལས་བྱུང་བ་ཞིག་ཏུ་འདོད་དགོས་གི་ཡོད་པ་འདྲ།
===  ༼ཏ༽ཐར་པ་དམ་པ། === ད་དུང་གལ་ཆེ་བ་གཅིག་སྟེ་ཐར་པའི་གོ་འཕང་ཡང་ཐག་གཅོད་འདིའི་ནང་དུ་ཚུད་ཡོད་པ་སྟེ་གང་དག་གིས་དཀོན་མཆོག་ལ་ཡིད་ཆེས་དྲག་པོས་ཁ་ཆེའི་ཆོས་སྒྲུབ་ན་འཆི་བའི་སྐབས་དཀོན་མཆོག་གིས་འཆི་བ་མེད་པའི་སྐྱེ་བ་གསར་པ་ཞིག་གི་དངོས་གྲུབ་སྩལ་བར་བཤད་ཡོད་པ་སྟེ། དེ་ནི་གདོན་མི་ཟ་བར་ཨ་ལཱའི་སྐུ་དྲུང་དུ་སྐྱེ་བའི་སྐབས་དེ་ཡིན་པ་རེད།
༼ཐ༽ ལུགས་གཉིས་གཅིག་འཇུག།
ཁ་ཆེའི་ཆོས་ནི་ཚེ་གང་གི་བྱ་གཞག་ཀུན་ལ་ཁྱབ་དགོས་པ་སྟེ། ཁ་ཆེའི་ཆོས་འཆད་སྤེལ་ནི་ཆབ་སྲིད་དང་ཁ་འབྲལ་དུ་མེད་པ་དཔེར་ན། དངོས་དོན་ཡིན་མིན་དང་། སྐབས་སུ་བབ་མིན་ལ་མི་ལྟོས་པར་ཡོད་ཚད་ཆུ་བརྒྱ་ཟམ་ཆུད་ལྟར་དཀོན་མཆོག་གི་བཀའ་གསུང་འོག་ཏུ་འཇུག་དགོས་ལ། དེ་བཞིན་དཔལ་འབྱོར་དང་། ཚོང་ལས། ཤེས་ཡོན། ཆབ་སྲིད་ཀྱི་ལམ་སྲོལ་ཐམས་ཅད་ཀྱང་ཁ་ཆེའི་ཆོས་ཀྱི་སློབ་གསོ་ལས་འདའ་མི་རུང་བར་འདོད།
༼ད༽ ཆོས་ཉམས་སུ་ལེན་ཕྱོགས།
འདིར་ཁ་ཆེའི་ཆོས་ཉམས་ལེན་ཀྱི་རིམ་པ་ལ་ཀ་བ་ལྔ་ཞེས་གྲགས་པ་དག་བསྡུས་ཙམ་ཞུས་ན།  དང་པོ། སྐྱབས་འགྲོའམ་དམ་བཅའ། བློ་གཅིག་སེམས་གཅིག་གིས་དཀོན་མཆོག་ནི་ཨ་ལཱ་གཅིག་ཁོ་ན་དང་མོ་ཧ་མ་དྷུ་ནི་དཀོན་མཆོག་གི་ཕོ་ཉ་ཡིན་པར་ཁས་ལེན་ཞིང་མནའ་སྐྱེལ་བ་སྟེེ་ནང་པའི་སྐྱབས་འགྲོའམ། སྡོམ་པ་འབུལ་བའི་ཚོད་ལྟ་བུ་ཞིག་ཡིན་པ་འདྲ། གཉིས་པ། གསོལ་འདེབས། ཁ་ཆེ་བས་ཉིན་རེར་ལན་ལྔ་རེ་སྒྲུབ་དགོས་པའི་གསོལ་བ་སྨོན་ལམ་འདེབས་པའི་ཆོས་སྤྱོད་ཀྱི་རིམ་པ་ཞིག་གོ །གསུམ་པ། སྨྱུང་གནས།  ཁ་ཆེའི་ཟླ་བ་དགུ་པ་ནི་<ར་མ་དྷན>(Ramadan) སྨྱུང་གནས་ཟླ་བ་སྟེ། སྐབས་དེར་ཆོས་ཉམས་ལེན་པ་ཚོས་ཞོགས་ཐོ་རེངས་ནས་དགོང་ཉི་ནུབ་བར་ཟས་སྐོམ་འཁྲིག་གསུམ་སྤོང་བའོ། །བཞི་པ། དག་པའི་དཔྱ་ཁྲལ། ཁ་ཆེ་བའི་རྒྱུ་ནོར་གྱི་བརྒྱ་ཆ་ལ་གཞིགས་པའི་ལོ་རེའི་དཔྱ་ཁྲལ་བསྡུས་ཏེ་ཉམས་ཐག་དང་དགོས་ངེས་པའི་ཡུལ་ལ་གཏོང་བའི་མཆོད་སྦྱིན་ཏེ། དཔེར་ན་ཉེ་སྔོན་ཨ་རིས་<ཨེ་ར་ཁུ>ལ་དམག་རྒྱག་སྐབས་རྒྱ་ཁ་ཆེ་ཧུ་རིགས་དག་གིས་ཞལ་འདེབས་བསྡུས་ཏེ་ཨི་རག་ཡུལ་དུ་བཏང་བ་ལྟ་བུ་ཡིན་འདུག  ལྔ་པ། གནས་སྐོར། གལ་ཏེ་མི་ལུས་དོན་དང་ལྡན་པ་ཞིག་བྱ་འདོད་ན། མི་ཚེའི་ནང་སྟོན་པ་མོ་ཧ་མ་དྷུ་འཁྲུངས་སའི་<མ་ཁཱའི་གནས་ཆེན་སྐོར>དུ་ལན་གཅིག་སླེབས་དགོས་པའི་ལུགས་སྲོལ་དེ་རེད། གནས་དེ་ནི་<སཱོ་དྷི་ཨ་རབ་བྷི་ཡ>(Saudi Arabia) ལ་ཡོད་པ་དང་། ཞོར་དུ་ཆོས་དཔོན་ཨེ་བྷུ་ར་ཧམ་གྱིས་རང་གི་བུ་ཨེ་སཱག་ལྷ་ལ་དམར་མཆོད་ཕུལ་བའི་མཛད་ཆེན་ཡང་དྲན་གསོ་བྱེད་ཆོག་གི་ཡོད། དེ་མིན་ཕག་ཤ་མི་ཟ་བ་དང་ཆུང་མ་མང་བསྟེན་སོགས་ཀྱི་རིགས་སྣ་ཆོགས་པ་ཞིག་ཡོད་ཀྱང་འདིར་སྨོས་ཀྱིས་མི་ལང།
༼པ༽ ཁ་ཆེའི་ཕྱག་ཁང་ངམ་ལྷ་ཁང་།
ཁ་ཆེ་བས་མཆོད་འབུལ་ཞུ་གནས་ལྷ་ཁང་ལ་<མོ་སུ་ཁཱུ>(Mosque) ཞེས་འབོད་ཅིང་དེའི་ནང་དུ་ཨ་ལཱ་གཟུགས་མེད་ཀྱི་རང་བཞིན་ཡིན་ཕྱིར་ལྷ་སྐུ་སོགས་སྒྲིག་སྲོལ་མེད། སྤྱིར་འཛམ་གླིང་འདིར་ཕྱག་ཁང་རྩ་ཆེན་གསུམ་བརྩི་སྲོལ་ཡོད་པ་སྟེ། ༡། མ་ཁཱའི་ཡུལ་གྱི་<ཀཱ་བྷ་མཆོད་ཁང> ༢། མ་ཁཱའི་ནུབ་ཕྱོགས་ཀྱི་མ་ཌི་ནཱ་ཞེས་པའི་ཡུལ་གྱི་སྟོན་པ་<མོ་ཧ་མ་དྷུའི་མཆོད་ཁང> ༣། ཨེས་སུ་རལ་གྱི་<ཇེར་རུ་ས་ལེམ>ཞེས་པའི་ཡུལ་དུ་ཡོད་པའི་<ཨ་ཁ་ས་མཆོད་ཁང>བཅས་ཡིན་པ་རེད།  སྤྱིར་ཁ་ཆེ་བས་རང་ཉིད་ཚོང་ཁང་དང་དམག་སྒར་སོགས་གནས་གང་ཞིག་ཏུ་ཡོད་ཀྱང་ཕྱག་མཆོད་བྱེད་ཆོག་གི་པ་རེད།
༼ཕ༽ ཆོས་རྒྱུད།
ཁ་ཆེའི་ཆོས་བརྒྱུད་ལ་རིགས་མི་འདྲ་དུ་མ་ཡོད་ཀྱང་གཙོ་ཁག་གསུམ་སྟེ། དང་པོ། <སུན་ནི་རིང་ལུགས> (Sunnism) ནི། ཁ་ཆེའི་ཁྲི་འཛིན་ཐོག་མ་བཞི་པོ་དེ་སྟོན་པ་མོ་ཧ་མ་དྷུའི་རྒྱལ་ཚབ་དངོས་ཡིན་པར་ཁས་ལེན་མཁན་གྱི་བརྒྱུད་པ་སྟེ་ཁོང་ཚོས་གདུང་བརྒྱུད་མི་འདེད་པའོ། །  གཉིས་པ། <ཤའི་ཊེ>(Shiite) ཆོས་བརྒྱུད་ནི་སྟོན་པ་མོ་ཧ་མ་དྷུའི་བུ་མོ་<ཧྤ་ཊི་མཱ་་རྫ་ར> (Fatimah Zara)དང་ཚ་བོ་<ཧུ་སཱན་་ཨིབྣ་ཨ་ལི>(Hussein Ibn Ali)་སོགས་གདུང་བརྒྱུད་རྒྱལ་ཚབ་ཏུ་འདོད་མཁན་ཏེ། ཧུ་སཱན་ཨ་ལི་རྒྱལ་ཚབ་དངོས་དང་གཞན་གསུམ་ཁས་མི་ལེན་པའི་རིགས་སོ། འདི་གཉིས་ཁ་གྱེས་ཚུལ་ནི་སྟོན་པ་མ་ཧ་མ་དྷུ་སྐུ་གཤེགས་རྗེས་སྤྱི་ལོ་༦༣༢ ལོར་ནས་བཟུང་༦༨༠ <ཀ་བྷ་ལ>(Kabala) ཡི་དམག་འཁྲུག་གི་བར་དུ་ཤའི་ཊེ་རིང་ལུགས་འགོ་བཙུགས་པའི་དུས་སྐབས་ཡིན་པར་བཤད་ཡོད། ཀཱ་བྷ་ལའི་དམག་འཁྲུག་ནི་རྗེས་འཛིན་པ་གསུམ་པ་<ཡ་རྫིད་ཨ་ཡེ>(Yazid I) དང་སྟོན་པའི་ཚ་བོ་ཨ་ལི་གཉིས་ཀྱི་དབར་དུ་བྱུང་བའི་དབང་ཆའི་འཐབ་འཁྲུག་ཅིག་ཡིན་པ་རེད། སྐབས་དེར་ཚ་བོ་ཨ་ལི་རྗེས་འབྲང་དང་བཅས་པས་ཡ་རྫིད་ཨ་ཡེ་རྗེས་འཛིན་པར་ཁས་མ་བླངས་པའི་རྐྱེན་གྱིས་དམག་འཁྲུག་དངོས་སུ་ཤོར། དམག་སྟོབས་ཆེ་ཆུང་དབང་གིས་གཡུལ་ཐོག་དེར་ཨ་ལི་དཔུང་དང་བཅས་པ་དང་། ཐ་ན་ཟླ་བ་དྲུག་ལས་མ་ལོན་པའི་བུ་ཆུང་ཚུན་ཆད་དམར་གསོད་བཏང་ཡོད་པ་རེད། གཡུག་འཁྲུག་འབྱུང་ཡུལ་དེ་<ཨི་རན> (Iran)དང་འཁྲུག་ཡུན་ཉིན་བཅུ་ཡིན་པ་རེད།  ཡིན་ནའང་ཤའི་ཊེ་ཆོས་ལུགས་དངོས་དེ་<ཨི་ཌྲི་སིད་རྒྱལ་བརྒྱུད>(Idrisid dynasty) (780–974) དེ་ཨ་ལི་ཧ་སཱན་གྱི་ཡངས་ཚའི་རྒྱལ་བརྒྱུད་ནས་བྱུང་བ་ཡིན་པ་རེད།   གསུམ་པ། <སུ་ཧྥི་རིང་ལུགས་པ་>(Sufism) ནི་ཁ་ཆེ་གཞན་དང་མི་འདྲ་བར་དཀོན་མཆོག་བརྒྱུད་པ་དང་བཅས་པས་གནང་བའི་གདམས་ངག་ཉམས་སུ་ལེན་པ་ལ་དཀོག་མཆོག་གིས་ཁོང་ཅག་དཀོན་མཆོག་ཏུ་གཟིགས་ཀྱང་ཁོང་ཚོས་རང་ཉིད་དཀོན་མཆོག་ཏུ་ད་རུང་མཐོང་མེད། གལ་ཏེ་རང་སེམས་ཀྱི་ངོ་བོ་དཀོན་མཆོག་ཏུ་ཤེས་པའི་གདིང་ཐོག་ནས་ཉམས་སུ་ལེན་པ་ནི་དོན་དམ་པའི་ཁ་ཆེ་དེ་ཡིན་པར་འདོད།  ཆོས་ལུགས་འདི་ཐོག་མར་དུས་རབས་དགུ་པ་བཅུའི་ནང་དུ་ཨ་རབ་ཕྱི་ལོགས་ནས་བྱུང་ཞིང་། དམིགས་བསལ་སྟག་གཟིག་ཡུལ་དུ དུས་རབས་ ༡༢ པའི་ནང་ལ་ལུགས་འདི་འཕེལ་རྒྱས་སོང་ཡོད་ལ་དུས་རབས་ ༡༣ ནས་༡༦ བར་དུ་དེ་ལས་ཀྱང་དར་རྒྱས་སོང་ཚུལ་འདུག །
ཟུར་བརྗོད།
༼གླིང་ཆེན།༽  ཨེ་ཤ་ཡ་ལྷོ་དང་ལྷོ་ཤར་ཁུལ། South & Southeast Asia མི་གྲངས།  ,005,507,000 བརྒྱ་ཆ།  24.8 ཨ་ཧྥི་རི་ཁའི་ཤར་ནུབ་དཀྱིལ་གསུམ། Middle East-North Africa 321,869,000 91.2 ཨ་ཧྥི་རི་ཁའི་བྱང་གི་གླིང་ཕྲན། Sub-Saharan Africa 242,544,000 29.6 ཡོ་རོབ་གླིང་།                Europe 44,138,000 6.0 ཨ་མེ་རི་ཀའི་གླིང་།                Americas 5,256,000 0.6 འཇིག་རྟེན་ཧྲིལ་པོར།      World Total 1,619,314,000 23.4 ༼བ༽ཆོས་དར་ཁྱབ་བྱུང་ཚུལ། ཁ་ཆེའི་ཆོས་ནི་སྤྱི་ལོ་༦༠༠ ནང་སྐོར་ཞིག་ལ་ཨེ་ཤ་ཡ་པ་དང་ཨ་རབ་བའི་བྱེ་ཐང་ཁུལ་དུ་དཀོན་མཆོག་གི་ཕོ་ཉ་བ་སྟོན་པ་མོ་ཧ་མདྷུས་གསར་གཏོད་བྱས། མ་འགྱངས་བར་ཨེ་ཤ་ཡའི་ཤར་ཕྱོགས་དང་།ཡོ་རོབ་དབུས་ཁུལ། ཨ་ཧྤི་རི་ཁའི་ནུབ་ཁུལ་བཅས་ལ་དར་ཁྱབ་སོང་ཡོད།  དམིགས་བསལ་དུ་ལོ་ངོ་སུམ་ཅུ་ཙམ་མ་འགོར་བར་ཁ་ཆེའི་ཆོས་འདི་ཨ་རབ་ཀྱི་ཉེ་བའི་གླིང་ཕྲན་ནང་དུ་མྱུར་མགྱོགས་ཀྱིས་དར་ཁྱབ་བྱུང་ཡོད་ལ། དེ་བཞིན་<སྟག་གཟིག་པ>(Persian) དང་<རོ་མན་རྒྱལ་པོའི>(Roman Empires) མངའ་ཁུལ་དག་ཁ་ཆེའི་དཔུང་གིས་དབང་དུ་བསྡུས་ཡོད་པ་རེད། དེའི་རྗེས་ཀྱི་དུས་རབས་ཁ་ཤས་ནང་དུ་ཁ་ཆེའི་ཆོས་དེ་<རྒྱ་གར>(India) ཤར་ཕྱོགས་དང་<སུ་པན>(Spain) ནུབ་ཕྱོགས་ཀྱི་བར་དུ་ཁྱབ་ཡོད་པའི་མ་ཟད། ཚོང་འགྲུལ་བ་དག་བརྒྱུད་ནས་ལྷོ་ཤར་ཨེ་ཤ་ཡའི་མངའ་ཁུལ་ལ་མུ་མཐུད་ནས་ཁྱབ་ཡོད་པ་སྟེ། དཔེར་ན་དེང་གི་ཁ་ཆེའི་རྒྱལ་ཁབ་ཆེ་ཤོས་<ཨིན་ཌོ་ནེ་ཤི་ཡ>(Indonesia) ལ་ཨ་རབ་ཀྱི་ཚོང་པ་དག་བརྒྱུད་དེ་ཁ་ཆེའི་ཆོས་འབྱོར་སོང་བ་ལྟ་བུ་རེད། ། དེ་རྗེས་ཚན་རིག་གི་དུས་སྐབས་དེ། རྩིས་ཀྱི་རིག་པ། གྲངས་རིག་པ། གནམ་དཔྱད་རིག་པ། གསོ་བ་རིག་པ། དངོས་ཁམས་རིག་པས་མཚོན་པས་དེང་གི་རིག་གནས་་མང་པོ་ཞིག་འཕེལ་རྒྱས་སོང་བའི་སྐབས་སུའང་ཁ་ཆེའི་ལམ་སྲོལ་ནི་རྩེ་མོར་གནས་ཡོད་པ་སྟེ། དེང་སང་སྤྱོད་བཞིན་པའི་ཁ་ཆེའི་ཆོས་འདི་སྐབས་དེའི་ཁ་ཆེའི་མཁས་པའི་ལམ་སྲོལ་གྱི་རྨང་མ་ཉམས་པ་ལ་བརྟེན་ནས་བྱུང་ཡོད་པ་རེད། གང་ལྟར་དེང་སང་ཁ་ཆེའི་ཆོས་ནི་འཛམ་གླིང་ནང་གི་འཕེལ་རྒྱས་འགྲོ་མགྱོགས་ཤོས་དེ་ཡིན་པས་དེང་གི་ཆར་འཛམ་གླིང་རྒྱལ་ཁབ་ལས། ཁ་ཆེ་བའི་མི་འབོར་བརྒྱ་ཆ་ ༣༠% ཡན་ཆོད་ཟིན་པའི་རྒྱལ་ཁབ་ལྔ་བཅུ་ང་བདུན་དང་། འཇིག་རྟེན་ཁྱོན་ཡོངས་ཀྱི་ཁ་ཆེའི་མི་འབོར་བརྒྱ་ཆ་23.4% ཟིན་ཡོད་ལ། མི་གྲངས་དུང་ཕྱུར་བཅུ་དྲུག་དང་། བྱེ་བ་གཅིག ས་ཡ་དགུ སུམ་འབུམ། ཆིག་ཁྲི། བཞི་སྟོང་ཙམ་ཡོད་པ་རེད།  ། མཇུག་གི་གཏམ། ཕྲན་ནས་ཁ་ཆེའི་ཆོས་སྐོར་ཉུང་བསྡུས་འདི་འབྲི་དོན་ནི། ཆོས་འདི་ཉམས་སུ་ལེན་འདོད་པས་མིན་ལ་གཞན་ལ་སྤེལ་འདོད་པས་དེ་བས་མིན། འདི་ནི་བདག་གི་གྲོགས་པོ་ཞིག་གིས་ཁ་ཆེའི་ཆོས་སྐོར་ལ་དྲི་བ་དྲིས་པར་ལན་ལྡོན་མ་ནུས་པའི་གནོང་ལྟ་བུ་ཞིག་གིས་རྐྱེན་བྱས་ཏེ་ཁ་ཆེའི་ཆོས་ལ་རྒྱུས་ལོན་ཅུང་ཟད་བྱ་འདོད་པས་བྲིས་པ་ཙམ་ལགས། སྤྱིར་ན་ང་ཁ་ཆེ་བ་མིན་པས་ཁ་ཆེའི་ཆོས་ཤེས་དགོས་པའི་འོས་བབ་མེད་རུང་། གཅིག་ཏུ་ན། འདིའང་མ་མཐར་རིག་གནས་ཤིག་གི་ཁོངས་སུ་གཏོགས་འདུག་ལ། ལྷག་དོན་དུ་འཛམ་གླིང་མི་དམངས་དུས་ཕྱུར་བཅུ་དྲུག་ལྷག་གིས་ཉམས་སུ་ལེན་རྒྱུའི་ཆོས་ཤིག་ཡིན་པས་རྒྱུས་ལོན་ཙམ་བྱེད་རིན་ཡོད་པར་བསམས་ནས་བྲིས། །
ཆོས་ཀྱི་ཆེད་དུ་ཁྱིམ་སྤངས་པ་
གསལ་འདེབས། སྤྱིར་བོད་རང་གིས་བརྩམས་པ་དང་བསྒྱུར་བའི་སྟོན་པའི་མཛད་རྣམ། སྐྱེས་རབས་སོ་བཞི་དཔག་བསམ་འཁྲི་ཤིང་སོགས་སྔ་ཕྱི་མི་ཉུང་བ་ཞིག་བཞུགས། ཡིན་ནའང་འདི་ནི་དེ་དག་དང་མི་འདྲ་བར་ཚིག་གི་སྡེབ་སྦྱོར་གོ་སླ་ཞིང་། དོན་དུ་རྒྱལ་སྲས་གཞོན་ནུ་དོན་གྲུབ་འགྲོ་བ་ཐུན་མོང་གི་མཐོང་སྣང་ལྟར་དངོས་ཡོད་མི་ཞིག་གི་བྱུང་རབས་ལྟར་བརྗོད་ཡོད། མ་ཟད་ལྷ་སྒྲུང་དང་དག་སྣང་རྐྱང་བས་གྱ་ཚོམ་དུ་མ་འཇུག་པར། ཞིབ་འཚོལ་རྩད་གཅོད་ཀྱི་དངོས་བྱུང་ལོ་རྒྱུས་ལ་གཞི་རྐང་བཙུགས། ཁོང་གིས་བྲན་གཡོག་ལམ་ལུགས་ལ་འགོག་རྒོལ་དང་དམངས་གཙོའི་ལམ་ལུགས་བསླངས་པ། རིགས་རུས་མཆོག་དམན་གྱི་ལྟ་བ་དགག་པ། བུད་མེད་ལ་འདྲ་མཉམ་གྱི་ཐོབ་ཐང་ཡོད་པ། ཕྱི་རོལ་བའི་སྟོན་པ་དང་ཆོས་ལུགས་སོགས་ལ་གུ་ཡངས་དང་གུས་ཞབས་བྱེད་སྟངས། ཁོང་གི་རྗེས་འཇུག་པ་ཚོས་རྫུ་འཕྲུལ་སྟོན་པ་ནི་ངོ་ཚ་དགོས་པའི་གནས་ཤིག་ཡིན་པ་སོགས་གདམས་པ་ཁྱད་པར་ཅན་དུ་མ་ཞིག་ཀྱང་མཛད་རྣམ་འདིའི་ཟུར་དུ་མངོན་ཡོད།
བོད་ཀྱི་རྩོམ་རིག་གི་ཁ་ཕྱོགས་དང་གཞུང་ལུགས། བེ་རི་འཇིགས་མེད་དབང་རྒྱལ།
བོད་ཀྱི་རྩོམ་རིག་གི་ཁ་ཕྱོགས་དང་གཞུང་ལུགས། བེ་རི་འཇིགས་མེད་དབང་རྒྱལ།
བོད་ཀྱི་རྩོམ་རིག་གི་ཁ་ཕྱོགས་དང་གཞུང་ལུགས། [ཝཱ་ཎ་རིག་རླབས་རྩོམ་རིག་ཟབ་སྦྱོང་སྐབས་ཀྱི་གཏན་བཤད་ཟིན་བྲིས] (2014.9.19)
བོད་སིལ་བུའི་དུས་རབས་སྐབས་ཀྱི་རྩོམ་རིག་གི་ཁ་ཕྱོགས་དང་གཞུང་ལུགས།
བོད་སིལ་བུའི་སྐབས་ཀྱི་རྩོམ་གཞུང་དང་རྩོམ་རིག་གི་ཁ་ཕྱོགས་ནི། དུས་རབས་བཅུ་གཅིག་པ་ནས་བོད་ཀྱི་སྐད་བསྒྱུར་མང་པོ་ཞིག་གཅིག་རྗེས་གཉིས་མཐུད་ཀྱིས་རྒྱ་བལ་ལི་གསུམ་ལ་མཆོངས་ཏེ། སྐད་བསྒྱུར་ཡིག་བསྒྱུར་འདྲ་མིན་བྱས་པའི་ཤན་ཤུགས་ཀྱིས། སྐད་ཡིག་དང་རྩོམ་རིག་ལའང་ཤུགས་རྐྱེན་ཆེན་པོ་ཞིག་ཐེབས་ཏེ། རྒྱ་གར་བའི་སྡེབ་སྦྱོར་རིན་ཆེན་རྒྱ་མཚོའི་ལྕགས་དྲ་ནང་། མེས་པོའི་ལྷན་སྐྱེས་ཀྱི་མགུར་དབྱངས་རེ་རེ་བཞིན་རྒྱ་སྟག་བཞིན་བཅུག་ཏེ་འཛུམ་དྲུག་དང་སྦར་ཁྱིམ་གྱི་རང་དབང་ཡོངས་སུ་ཤོར་ཏེ་གྲག་འགུལ་མེད་པའི་རྒྱ་བཏབ། བོད་དབུས་སྟོད་ཕྱོགས་ཀྱི་ལུང་ཚན་མི་དཔོན་ཁག་གིས་ནི། ཆོས་ལུགས་དང་བླ་མའི་གཟི་བརྗིད་ལ་བརྟེན་ནས་རང་རང་གི་སྟོབས་ཤུགས་འབྱུང་ཐབས་བྱས། ཡུལ་གྱི་དབང་ཆ་ཕལ་ཆེ་བ་བླ་ཆེན་རྣམ་པས་བཟུང་། ཆོས་ཚན་དང་མན་ངག་ཇི་ཙམ་མང་བར་མཁས་པའི་ཚད་དུ་བྱས། བོད་ཀྱི་གསེར་དངུལ་ཕལ་མོ་ཆེ་བསྡུས་ཏེ་རྒྱ་གར་ལ་བསྐྱལ། ལུང་དང་མན་ངག་འཚོལ་བར་འགྲན་བསྡུར་བྱས་ཏེ་བོད་ལ་ཆོས་བརྒྱུད་མི་འདྲ་བ་ཁག་དུ་མར་བྱུང་ཞིང་། དེ་དག་གི་བར་དུ་ང་གཉན་ཁོ་ཟབ་ཀྱིས་རིས་སུ་བཅད་པའི་འཁྲུག་ཟིང་ལུ་གུར་བརྒྱུད་དེ་འཕེལ། སྒྲ་བསྒྱུར་མར་པ་ལོ་ཙཱ་བ་དང་མི་ལ་བཞད་པའི་རྡོ་རྗེ་སོགས་བཀའ་བརྒྱུད་སྐྱེས་ཆེན་གསེར་རིའི་ཕྲེང་བ་ལྟར་བྱོན་པ་དེ་ཚོའི་བཀའ་དྲིན་ལས། བོད་བཙན་པོའི་དུས་སྐབས་ཀྱི་མགུར་རྩོམ་རིག་པའི་ཚེ་སྲོག་བསྐྱར་གསོ་བྱས་པའི་རྒྱུད་རིམ་དང་། བྲམ་ཟེ་ལྟག་སྤུ་ཅན་གྱི་ཚིག་སྡེབ་རྡོ་ཆག་ལྷུ་སྒྲིག་གི་དཔེ་ལྟར་བོད་སྐད་དུ་སྦྱོར་པའི་རྩོམ་སྲོལ་གཉིས་ཀ་ཉ་གཤིབ་ཆུ་གཤིབ་བྱས་ནས་དར་མགོ་ཚུགས། བོད་བཙན་པོའི་རྒྱལ་ཁྲིམས་གསེར་གྱི་གཉའ་ཤིང་ཆག །ཆོས་ཁྲིམས་དར་གྱི་མདུད་པ་ཞིག་པའི་དུས་རབས་དེར། རིམ་གྱིས་རྒྱལ་ཁབ་གཞན་གྱི་བསམ་བློ་དང་དམག་ཤུགས་ཀྱི་བཙན་འཛུལ་འོག །བོད་རིགས་འབུམ་ཕྲག་དུ་མའི་ཚེ་སྲོག་ལ་གད་ཆག་བྱས། དགོན་སྡེ་བརྒྱ་ཕྲག་དུ་མ་གཏོར་བཤིགས་ཐེབས་པའི་འོག །ཆབ་སྲིད་དང་དམག་དོན། དཔྱ་ཁྲལ་དང་ཁྲིམས་ཡིག དཔལ་འབྱོར་དང་འཛུགས་སྐྲུན་བཅས་བཤད་པའི་ཁོར་ཡུག་མེད་པས། སྐབས་དེའི་རྩོམ་རིག་གི་ཁ་ཕྱོགས་ནི་ལྷ་ཆོས་ཀྱི་ཕན་ཡོན་དང་མི་ཆོས་ཀྱི་ཉེས་དམིགས། འཇིག་རྟེན་བློས་བཏང་དང་ཕྱི་མའི་ཕུགས་རེ། རྣམ་དཀར་དགེ་སྒྲུབ་དང་ཆོས་ལུགས་ལྟ་གྲུབ། ལྷ་བླའི་བསྟོད་ཚོགས་དང་རང་ལྟ་དྲིལ་སྒྲོག་བཅས་ཡིན། ཚིག་སྦྱོར་གྱི་ཐད་ནས་བཤད་ན་རྗེ་མི་ལ་ནས་བཟུང་། དཔེ་དོན་མཚུངས་སྦྱོར་གྱི་སྒྱུ་རྩལ་ཐད་བཙན་པོའི་དུས་རབས་ལས་མདུན་མཆོངས་ཆེན་པོའི་སྒོ་ནས་སྔོན་ཐོན་བྱས་ཡོད། གཞན་ཇོ་བོ་བཀའ་གདམས་པ་ཚོས་ནི་གཞུང་ཆེན་པོའི་དགོངས་དོན་རྣམས་རྒྱ་གར་གྱི་ཚིག་སྒྲོས་ནང་འཇུག་ནས་འབྲི་ཐབས་གཙོ་བོར་སྤྱོད་ཀྱང་ཚིག་སྦྱོར་གྱི་སྒྱུ་རྩལ་ཐད་ནས་དེ་ཙམ་ཡར་རྒྱས་སོང་བའི་སྐབས་མིན།
བོད་བླ་མའི་དུས་རབས་སྐབས་ཀྱི་རྩོམ་རིག་གི་ཁ་ཕྱོགས་དང་གཞུང་ལུགས།
བོད་བླ་མའི་དུས་རབས་ཀྱི་རྩོམ་རིག་གི་གཞུང་ལུགས་དང་ཁ་ཕྱོགས་ནི། འཇམ་མགོན་ས་པཎ་གྱིས་རྒྱ་གར་པའི་རྩོམ་རིག་གི་སྒྲོམ་གཞི་ལ་ཁུངས་བཅོལ་ཏེ། ལུས་རྒྱན་སྲོག་གསུམ་གྱི་བདག་ཉིད་ལ་ལམ་རྣམ་པར་ཕྱེ་བ་ནས་མཇུག་སྐྱོན་སེལ་བར་གྱི་གཞུང་ལུགས་སུ་བཅོས་པའི་བསྟན་བཅོས་མེ་ལོང་མ་བལྟས་ནས། འཆད་རྩོད་རྩོམ་གསུམ་མཁས་པ་ལ་འཇུག་པའི་སྒོ་མཛད། འགྲོ་མགོན་འཕགས་པའི་བཀའ་བསྒོས་ལྟར་ཤོང་ལོས་མེ་ལོང་མ་བོད་བསྒྱུར་བྱས། དཔང་ལོས་འགྱུར་བཅོས་དང་ཊིཀྐ་མཛད་དེ་འཆད་ཉན་གྱི་གཏན་ལ་ཕབ་པ་ནས་བཟུང་། བོད་ཀྱི་མཁས་པ་སྤྱིའི་རྩོམ་རིག་གི་ཁ་ཕྱོགས་ལ་དབྱར་དགུན་བརྗེས་པ་ལྟ་བུའི་འགྱུར་བ་ཆེན་པོ་ཐེབས། དེ་ནས་དགའ་ལྡན་ཕོ་བྲང་པའི་བར་འཕེལ་རྒྱས་ཀྱི་རང་བཞིན་ཇི་ཙམ་སོང་ན་ཡང་རྣམ་པར་འགྱུར་པའི་འཕེལ་རིམ་གསར་པ་ཞིག་ནི་སུས་ཀྱང་གསར་བསྐྲུན་བྱས་མེད། སྐབས་དེའི་རིང་གི་རྩོམ་གྱི་བརྗོད་གཞིའི་ཁ་ཕྱོགས་ནི། ནང་ཆོས་ཏེ་དེའི་ཆ་ལག་ཏུ་གཏོགས་པའི་ཚིག་འགྲེལ་དང་དོན་འགྲེལ། སྤྱི་དོན་དང་མཐའ་དཔྱད། བསྟོད་ཚོགས་དང་རྣམ་ཐར། ཆོ་ག་དང་ཕྱག་ལས། དགག་སྒྲུབ་དང་རྩོད་གླེང་། དེ་ལས་གཞན་སྨན་རྩིས་དང་གཏན་ཚིགས་ལྟ་བུ་ལས་གཞན་ཕལ་ཆེ་བ་ཞིག་ནང་དོན་རིག་པའི་ཁྱབ་ཁོངས་སུ་གཏོགས། ཚིགས་སྦྱོར་གྱི་ཆ་ནས་བཤད་ན་རྒྱ་གར་བའི་སྙན་གཞུང་ལ་གཞི་བཅོལ་ནས་ཚིག་རྒྱན་རྣམ་གྲངས་ཧ་ཅང་མང་ཞིང་། སྦྱོར་ཚུལ་གྱི་འཇུག་པ་ཤིན་ཏུ་དོག་པའི་ལྷུ་ལག་སྒྲིག་དགོས་པས། ཆེད་དུ་སྦྱངས་པའི་སྙན་ངག་ཤེས་མཁན་ཞིག་ཡིན་ན་མ་གཏོགས། མི་རང་དགའ་བས་གོ་བ་ལེན་མི་ཐུབ། ཇི་ཙམ་གོ་དཀའ་བ་དེ་ཙམ་གྱིས་སྙན་ངག་གི་ཚད་གཞི་འཐོན་པོ་དང་རྩོམ་པ་པོ་མཁས་པའི་གྲས་ལ་འཇོག་པས། རྒྱ་ཆེར་མང་ཚོགས་ཀྱི་བསམ་བློའི་ཆུ་ཚོད་དང་སྙན་ངག་དབར་ཁ་བསུམ་ཐབས་མེད་པའི་བར་སྟོང་ཇེ་ཆེར་སོང་སྟེ། རྒྱ་ཆེར་མང་ཚོགས་ཀྱི་ཁྲོད་དུ་སྙན་ངག་ལྐུགས་པའི་ལོག་སྐད་ཡིན་ཞེས་པའི་ཁ་རྒྱུན་དང་གཏན་དཔེ་དེ་བྱུང་། བོད་ཀྱི་རྩོམ་རིག་གི་གཞུང་ལུགས་དང་ཁ་ཕྱོགས་མདོ་བསྡུས་སུ་བཀོད་པ་འདི་ནི་མཛུབ་མོ་རི་བསྟན་གྱི་ཚུལ་དུ་ཟིན་བྲིས་ཙམ་ཞིག་ལགས་སྟེ། ཞིབ་ཕྲ་ངག་ཐོག་ནས་ཞུ་ཆོག་པ་མཁྱེན།
ཞུ་དག་བཟོ་ལོང་མ་བྱུང་བར་དགོངས་སེལ་ཞུ།་བེ་རི་འཇིགས་མེད་དབང་རྒྱལ་བས། ༢༠༡༤/ ༩/ ༡༨/
སྡེབ་སྦྱོར་རིན་ཆེན་རྒྱ་མཚོ།
༄༅། །དག་པར་བྱེད་པའི་སྡེབ་སྦྱོར་རིན་ཆེན་རྒྱ་མཚོ་ཞེས་བྱ་བ་བཞུགས་སོ། ། ས་པཎ་ཀུན་དགའ་རྒྱལ་མཚན་གྱིས་མཛད།
བོད་ཀྱི་བུད་མེད་ཀྱི་ལས་དབང་། བེ་རི་འཇིགས་མེད།
བོད་ཀྱི་བུད་མེད་ཀྱི་ལས་དབང༌།
བེ་རི་འཇིགས་མེད་དབང་རྒྱལ། བྱུང་ཟིན་སྒྲུང་གི་གཏམ་རྒྱུད་རིང་པོ་ལས།། འབྱུང་འགྱུར་རྡོག་སྣེ་འཚོལ་བ་གལ་ཆེ་བས།། སུ་དང་གང་གི་རྣ་བའི་རྒྱ་སྒོ་ལ།། འགྲོ་དང་མི་འགྲོ་ཅི་ཡང་འཆད་རིགས་སྙམ།། ཆར་དང་ཉི་ཟེར་འཐབ་པའི་བར་སྲུབ་ནས།། བོད་ཀྱི་བུ་མོའི་ལས་དབང་ནམ་མཁའི་འཇའ།། དུས་རབས་དབྱར་གྱི་གནམ་གཤིས་དང་བསྟུན་ནས།། སྣ་ལྔའི་ཁ་དོག་ཅུང་ཟད་འབྱེད་ལ་སྤྲོ།།
སྤྱིར་བུད་མེད་ཀྱི་ལས་དབང༌།
བོད་ཀྱི་བུད་མེད་ཀྱི་འཇོན་ཐང༌།
བུད་མེད་ཚོའི་ཤེས་ཡོན་ཐོབ་ཐང༌།
གནའ་རབས་བོད་ཀྱི་སྤྱི་ཚོགས་ནང་ཤེས་ཡོན་ཅན་གྱི་མི་སྣ་ཤིན་ཏུའང་ཉུང་ལ། ཤེས་ཡོན་བསླབ་སའི་ཁོར་ཡུག་ཀྱང་ཧ་ཅང་དཀོན། ཤེས་ཡོན་ཅན་གྱི་བུད་མེད་ནི་དེ་བས་དཀོན་ལ། ཐ་ན་བོད་ཡིག་ཀློག་ཙམ་ཤེས་མཁན་བུད་མེད་ཤིན་ཏུའང་ཉུང༌། ཡིན་ནའང་དེ་ནི་ད་ལྟར་མཇུག་སྒྲིལ་ཟིན་པའི་ལོ་རྒྱུས་ཀྱི་གླེགས་བམ་ཙམ་ཞིག་ཡིན་པས། བསྐྱར་ཀློག་བྱེད་མི་དགོས་པར་བྱས། ད་ལྟའི་ཆར་བོད་ཀྱི་གཏན་སློབ་དང་ཉིན་སློབ་ཇི་སྙེད་ཅིག་ཡོད་པའི་ནང་དུ་ཕོ་མོ་འདྲ་མཉམ་གྱིས་འཛུལ་ཞུགས་ཆོག་པ་ལས་དབྱེ་འབྱེད་གང་ཡང་མེད་ལ། དགེ་རྒན་གྱིས་སློབ་ཁྲིད་སྐབས་འདྲ་མཉམ་གྱིས་ཁྲིད་པ་ལས་ཕྱོགས་ལྷུང་བྱས་པ་གང་ཡང་མེད། དེ་བཞིན་ལོ་ཕྱེད་དང་ལོ་འཁོར་གྱི་རྒྱུགས་སྤྲོད་གང་ཞིག་གཏོང་ནའང་འདྲ་མཉམ་ལས་རྒྱུགས་ཤོག་དང་རྒྱུགས་འབྲས་དབྱེ་འབྱེད་བྱས་པའི་སྲོལ་རྒྱུན་དང་ལོ་རྒྱུས་ཟུར་ཙམ་ཡང་མེད། འོན་ཀྱང་གཞི་རིམ་དང་མཐོ་རིམ་བར་རིམ་པར་རྒྱུད་པའི་མཇུག་སྣེ་ནས་སྐྱེས་པ་སློབ་ཐོན་པ་མང་ལ་བུད་མེད་སློབ་ཐོན་པ་ཉུང་ཉུང་ཆགས་འགྲོ་གི་ཡོད། དེའི་རྒྱུ་མཚན་གང་ཡིན་ནམ། ང་ཚོས་ངེས་པར་དུ་བརྩད་གཅོད་བྱེད་དགོས་པའི་དོན་གནད་ཅིག་འདི་རང་ཡིན། སློབ་ཕྲུག་བུ་ཚོར་གཞི་རིམ་ཐོག་ནས་མཐོ་རིམ་འགྲིམས་སྐབས། ཁྱིམ་ནས་ཞེད་སྣང་དང་དོགས་ཟོན་གང་ཡང་མི་དགོས་པར་སློབ་ཡོན་སྤྲོད་ཐུབ་ཙམ་བྱུང་ན་དེ་གས་འགྲིགས་པའི་ལྟ་སྟངས་ལྡན་ལ། བུ་མོ་ཚོ་ཁྱིམ་དང་ཁ་ཐག་རིང་དུ་ཕྱིན་པ་དང༌། ལྷག་དོན་རྒྱལ་ས་དང་གྲོང་ཁྱེར་ལྟ་བུར་ལོ་མང་བསྡད་ན་གནས་ཚུལ་སྡུག་སྐྱག་དེ་འདྲ་ཐོན་འོང་བའི་དྭོགས་ཟོན་གྱིས་མཐོ་སློབ་ལ་གཏོང་མཁན་ཉུང་དུ་འགྲོ་གི་ཡོད། བུ་མོ་ཁག་གཅིག་ནི་འཛིན་གྲྭ་བཅུ་བཅུ་གཅིག་ནས་མི་ཆེ་དཔོན་རིགས་དང་སྔགས་འཆང་གདུང་སྲས་ཁག་གིས་འདེམས་སྒྲུག་བྱས་ཏེ། ལྷ་ལྕམ་དང་གསང་ཡུམ་ལ་ཁྲིད་འགྲོ་གི་ཡོད་ལ། ཁག་གཅིག་ནི་ཁྱིམ་གྱི་གནས་བབ་དང་བསྟུན་ནས་བུ་མོ་སུ་ཏྲ་འཚོང་བར་ཚོང་འགྲིམས་ཆེ་བས་སློབ་གྲྭ་ནས་འཐོན་འགྲོ་གི་ཡོད། གནས་སྟངས་དེ་དག་གི་འོག་ནས་བོད་ཀྱི་བུད་མེད་མཐོ་སློབ་ཐོན་མཁན་གྱི་བརྒྱ་ཆ་རང་བཞིན་གྱིས་ཉུང་དུ་འགྲོ་གི་ཡོད། ང་ཚོའི་བུ་མོ་ཚོ་ལོ་བཅོ་བརྒྱད་ཟིན་ནས་རང་ཉིད་ཀྱི་གནས་ཚུལ་དང་བདེ་འཇགས་རང་ཉིད་ཀྱིས་འགན་སྲུང་མི་ཐུབ་པ་ག་ལ་ཡོད། མི་ཆེན་པོ་དང་སྔགས་འཆང་གདུང་སྲས་ཀྱི་ལྷ་ལྕམ་དང་གསང་ཡུམ་ལ་འདོད་རྔམས་དེ་ཙམ་བྱེད་དགོས་དོན་འདུག་གམ། མི་ཚང་གྱི་གནས་བབ་ལ་བུ་མོ་ཁོ་ནས་འགན་ལེན་དགོས་དོན་དེ་བས་འདུག་གམ། གནས་ཚུལ་འདི་གསུམ་ཐག་ཆད་ན་བོད་ཀྱི་བུ་མོ་མཐོ་སློབ་ཐོན་མཁན་གྱི་བརྒྱ་ཆའི་གྲངས་འབོམས་བུ་དང་གཞི་རྩའི་ཐོག་ནས་འདྲ་བོ་ཆགས་ཐུབ་ངེས་སྙམ།
བོད་ཀྱི་བུད་མེད་དང་སྨྲ་བརྗོད་རང་དབང༌།
མཐའ་བསྡོམས།
མདོར་བསྡུས་ན་རང་རེ་བོད་ཀྱི་བུད་མེད་ཚོའི་ནུས་ཤུགས་གོང་འཕེལ་དུ་གཏོང་དགོས་ན། གཙོ་བོ་རང་གིས་རྐང་པའི་ཐོག་རང་ཉིད་འགྲོ་ཐུབ་པ་དང༌། རང་གི་གཤོག་པའི་ཐོག་རང་ཉིད་འཕུར་ཐུབ་པ་བྱེད་རྒྱུ་ལས། བྱ་རྒོད་ཀྱི་གཤོག་པའི་ཐོག་རང་ཉིད་འཕུར་ཐབས་དང༌། རྟ་རྒོད་ཀྱི་གོམ་པའི་ཐོག་རང་ཉིད་རྒྱུག་ཐབས་ཀྱི་རྟོག་འཆར་སྒུག་ས་གང་ཡང་མེད། དེར་བརྟེན་རང་རེ་བོད་ཀྱི་བུད་མེད་ཚོས། ྋགོང་ས་མཆོག་གི་བཀའ་སློབ་དང༌། ཟམ་གདོང་མ་ཧཱ་པཎ་ཌི་ཏའི་ལམ་སྟོན། གྲོས་ཚོགས་དང་འཛིན་སྐྱོང་གི་བཀོད་སྒྲིག་གང་ཞིང་གནང་བ་དེ་དག་ལ་རང་ངོས་ནས་དམ་འཛིན་བྱས་ཏེ། དེང་སང་མཐོང་ཆོས་སུ་ཡོད་པའི་འཛམ་གླིང་ཤར་ནུབ་ཀྱི་བུད་མེད་དབང་འཛིན་པ་དང༌། རྩོམ་པ་པོ། ཚན་རིག་པ། ཉམས་ཞིབ་པ། ཆབ་སྲིད་པ། བསམ་བློ་སོགས་མང་མ་དྲགས་ན་ཉུང་མི་དྲགས་པའི་གྲངས་ཀ་བགྲང་དུ་ཡོད་པ་དེ་ཚོ་ལ། ཁ་མིག་ཡར་ལྟ་དང༌། བཟང་པོ་དཔེ་འདྲེན་བྱས་ནས། རང་གི་ཤེས་ཚོད་དང་རང་གི་འཇོན་ཐང༌། རང་གི་ནུས་པ་དང་རང་གི་རིན་ཐང༌། རང་གི་གནས་བབ་དང་རང་གི་གོ་སྐབས་སོགས། རང་གི་ལག་སྣེར་ཡོད་པའི་ལས་ཀ་དང༌། རང་གི་རྡོག་སྣེར་ཡོད་པའི་ལམ་བུ་ལ་ཕྱི་ཀྱེད་དང་ཟུར་འགྲོས་མི་བྱེད་པར། གདོང་མཆོང་དང་དང་ལེན་བྱས་ནས། མ་འོངས་པའི་མདུན་ལྗོངས་ལ་འདྲ་མཉམ་གྱི་གོ་སྟབས་མཉམ་སྤོ་ཐུབ་པ་གནང་རྒྱུའི་ཆོད་སེམས་བརྟན་པོ་ལྡན་པ་དང༌། རྨོངས་འཐོམ་དང་སྒྱུད་ལུག་གི་གཞན་དབང་དུ་མི་ཚུད་པར་གནང་རྒྱུ་དེ་རྒྱ་མཚོའི་རླབས་བཞིན་དུས་ཐོག་ཏག་ཏག་འཁེལ་འདུག་སྙམ།
འཕེལ་གྲིབ་རླབས་རིས་རྩེན་པའི་མཚོ་ངོགས་ན།། ལས་དབང་རླུང་གིས་བདས་པའི་གཡོ་གྲུ་བཞིན།། བོད་ཀྱི་བུད་མེད་གླེང་བའི་གཏམ་ཡན་འདི།། ལེགས་ཉེས་གང་འགྱུར་བདག་ཀྱང་འཕྱང་མོ་ཉུག། རིང་ནས་རང་གི་རིགས་ལ་དུངས་པའི་འཕྲུལ།། གཡོལ་བར་མ་ནུས་སེམས་ཀྱི་ཚོར་འདུའི་རླབས།། ཐོལ་བྱུང་འཕྱུར་བའི་བང་རིམ་འཁྲིགས་པ་འདིས།། གནད་ཀྱི་འགག་ལ་ཕན་པའི་རྒྱུར་གྱུར་ཅིག། དགེ་མིང་ཟུར་ཙམ་འདྲེན་པ་བེ་རི་འཇིགས་མེད་ཀྱིས་སྤྱི་ལོ་ ༢༠༠༩།༤།༢༩ ཉིན་སྤྱི་འཐུས་རྒྱུན་ལས་ཁང་དུ་ཤར་མར་བྲིས།
སྔོ་ཚལ་
མཆོད་བརྗོད་དང་གླེང་གཞི།
གང་ལ་དཔལ་གྱི་ཡོན་ཏན་མཆོག་མངའ་ཟླ་བའི་མ་མར་དོན་གཉིས་ལྷུན་གྲུབ་རླབས་ཀྱི་རྩེ་དགས་མི་སྲུན་ཕས་རྒོལ་ཀ་ལན་དྷ་ཀའི་གཤོག་ཟུང་དག་ནི་འདར་བ་བསྟེན།། ལེགས་ལྡན་དཔལ་གྱི་ཙ་ཏ་ཀ་ཡི་སྨིན་ལེགས་ཚོགས་ལ་སིམ་པ་ཉེར་སྟེར་རྣམ་དག་ཆོས་ཚུལ་ལྦུ་ཕྲེང་དྲ་བས་ཕྱོགས་རྣམས་ལེགས་བཅིངས་ཀཽ་རུའི་མདོག་གིས་ལྷམ་མེར་མཛེས།། བཞིན་བཟང་སྟོང་གི་ཁེངས་པ་སྙིལ་བྱེད་ཐེག་གསུམ་རྒྱུད་སྡེ་འབུམ་གྱི་ཟོང་ལྡན་ཆུ་ཡི་ཤིང་རྟའི་ཁ་ལོ་ལེགས་བསྒྱུར་རིག་གྲོལ་ཟུང་གི་སྐྱ་པ་འཆང་པའི་དེད་དཔོན་ཏེ།། སེམས་ཀྱི་སྦྲུལ་ལ་གདེངས་ཀའི་ནོར་བཞིན་བསམ་འཕེལ་ནོར་བུའི་ཆེ་བ་དྲུག་ལྡན་དཔལ་གྱིས་མངོན་མཐོ་དཀོན་མཆོག་དེ་ལ་མི་ཕྱེད་དད་པས་ཕྱག་འཚལ་ལོ།། གང་ཞིག་གང་གིས་ཇི་ལྟ་ཇི་སྙེད་ཤེས་བྱའི་ན་ཆུང་ལང་ཚོའི་དཔལ་ཀུན་དམར་སེར་མཚན་དཔེའི་འོད་ཞགས་འཁྱོག་པོས་ཀུན་ནས་འཆིངས།། སྒྲ་དབྱངས་རྒྱ་མཚོའི་རླབས་ཀྱི་ཐིག་ལེ་འགྲམ་པའི་ཆང་གི་ཟོལ་དུ་འཐོར་བཞིན་ལེགས་པར་གསུངས་པའི་འཕྲིན་ལས་སྣུམ་པོས་བ་ཀུ་ལ་ཡི་འདབ་ཕྲེང་བརྟས།། མཐའ་ཀླས་ཆོས་ཚུལ་ཀླུང་བཞི་འཐུང་བའི་མཁྱེན་རབ་ཆུ་གཏེར་རལ་པའི་རླབས་ལྡན་བརྩེ་ཆེན་ཟླ་གཞོན་གནམ་མཐོངས་དབྱིངས་འཕགས་དྲག་པོའི་མགོ་སྐྱེས་གཙུག་ན་འཛེགས།། ཉེས་པའི་རྩུབ་རེག་མཚོན་གྱིས་མ་བསླད་འཇམ་པའི་དཔལ་གྱི་དྲུག་ཅུའི་དབྱངས་ལྡན་ངག་རིག་སྨྲ་བའི་མགྲིན་པའི་གུར་ན་འགྱིངས་པ་དེ་ལ་ཕྱག་འཚལ་ལོ།།
མེས་པོའི་ཞལ་ཆབ་ཐིག་ལེ་སྲུབས་སྐྱེས་ཞབས་སེན་ཟླ་བའི་འོད་ཐིག་ཟླུམ་པོས་དྲེགས་ལྡན་རལ་པའི་གདེངས་ཀ་ལ་བསྣུན་མགོ་སྐྱེས་ས་ལ་དྲུད་བཞིན་བསྙིལ།། སྨྲ་བའི་འབབ་སྟེགས་ལི་ཁྲིའི་རྡུལ་འཆང་སྨུག་རྩིའི་ཆུ་རིས་མཁའ་མཐར་དཀྲིགས་ལས་སྡོམ་བཞིའི་གསུང་གི་སྤྲིན་གྱི་མེ་ཏོག་སིལ་མར་འཇོ།། རྐང་གདུབ་ཀྱིས་མཛེས་འཁོར་ལོའི་ལག་ལྡན་མངོན་པར་རབ་ཆགས་རིག་བྱེད་དཔྱིད་ཀྱི་ཆུ་གཏེར་གཡོ་ལྡན་ཁ་ཡི་སྒོ་ནས་རླབས་ཀྱིས་འཕྱོ།། སྨིན་འཁྱོག་དཀྱུས་རིང་མཐིང་ཀའི་ཟུར་མིག་ཨུཏྤལ་རྣོན་པོས་རྒྱལ་རྣམས་དབྱིངས་ནས་བསྐུལ་དང་ལྷན་ཅིག་བདག་ཀྱང་སྲུངས་ཤིག་དབྱངས་ལྡན་མ།།
གཉིས་པ་གཞུང་གི་དོན། གཉིས་པ་གཞུང་གི་དོན་ལ་གསུམ། བསྟན་བཅོས་ལ་འཇུག་པའི་སྒོ་མཆོད་བརྗོད་དང༌། སྒོ་དེ་དང་ལྡན་པའི་བསྟན་བཅོས་དངོས། བསྟན་བཅོས་རྩོམ་པ་མཐར་ཕྱིན་པའི་ཚུལ་བཤད་པའོ།།
བསྟན་བཅོས་ལ་འཇུག་པའི་སྒོ་མཆོད་བརྗོད། དང་པོ་མཆོད་བརྗོད་ནི། རྩ་བར། སྨྲ་བའི་སྐྱེས་མཆོག་སྨྲ་བའི་རྒྱལ།། ཐམས་ཅད་མཁྱེན་ལ་ཕྱག་འཚལ་ལོ།། ཇི་ལྟ་བ་སྨྲ་བའི་སྐྱེས་བུ་མཆོག་ཏུ་གྱུར་ཅིང༌། ཇི་སྙེད་པ་སྨྲ་བའི་དབང་ཕྱུག་ཀུན་གྱི་རྒྱལ་པོར་གྱུར་པ། བདེན་པ་གཉིས་ཀྱིས་བསྡུས་པའི་ཤེས་བྱ་ཐམས་ཅད་ཅིག་ཅར་མངོན་སུམ་དུ་མཁྱེན་ཅིང་གཟིགས་པའི་བདག་ཉིད། ཡང་དག་པར་རྫོགས་པའི་སངས་རྒྱས་བཅོམ་ལྡན་འདས་ལ་ཕྱག་འཚལ་ལོ།། ཞེས་པའོ།། རྣམ་གླིང་པའི་འགྲེལ་པར། རྩ་ཚིག་འདི་ཡོད་པར་མ་ཟད་འདིའི་ཐད་ཀྱི་ཚིག་འགྲེལ་ཡང༌། ཕྱི་ནང་གི་གྲུབ་མཐའ་སྨྲ་བའི་སྐྱེས་བུ་ཐམས་ཅད་ཀྱི་མཆོག་དང་སྨྲ་བ་པོ་དེ་དག་གི་ཆོས་ཀྱི་རྒྱལ་པོར་གྱུར་པ་ནི་ཤེས་བྱ་ཐམས་ཅད་མངོན་སུམ་དུ་མཁྱེན་པ་ཡང་དག་པར་རྫོགས་པའི་སངས་རྒྱས་ཁོ་ན་ཡིན་ལ། དེ་ཉིད་ལ་བསྟན་བཅོས་ཕྱི་མ་འདི་ཉིད་རྩོམ་པའི་སྔོན་དུ་སླར་ཡང་ཕྱག་འཚལ་ལོ་ཞེས་འདུད་པ་མཛད་པའོ།། ཞེས་གསུངས་པ་དང༌། སྣར་ཐང༌། ཅོ་ནེ། པེ་ཅིན། སྡེ་དགེ་བཅས་ཀྱི་བསྟན་འགྱུར་ནང་དུ་ཡོད་པའི་རྩ་ཚིག་ཏུའང་ཚིག་རྐང་གཉིས་པོ་འདི་གསལ་བར་འཁོད་འདུག་མོད། ཞ་ལུའི་འགྲེལ་པར་འདི་ཉིད་མི་འབྱུང་བའི་ཁུངས་དང་རྒྱུ་མཚན་བརྟག་དགོས༌། ཕྱི་འགྲེལ་ཁ་ཅིག་ཏུ། འདི་ཉིད་མི་འབྱུང་བ་ནི། ཐོན་མིས་སུམ་རྟགས་བྱིང་གཅིག་ལ་རྩོམ་པ་དང༌། སུམ་ཅུ་པར་ཤོ་ལོ་ཀ་སུམ་ཅུ་ཏག་ཏག་དགོས་པའི་ཨུ་ཚུགས་ཀྱིས་བྱས་པས། དབང་ཕྱུག་སྡེའི་ཚུལ་དྲུག་གི་ཁས་ལེན་དང་མཚུངས་པ་ཙམ་ལས་སྙིང་པོ་གང་ཡང་མ་མཐོང༌། རང་ཉིད་ཞི་བར་གཤེགས་རྗེས་རང་ཉིད་ཀྱི་སློབ་མས་ཞུས་དག་གནང་བའི་སྡེ་དགེ་བསྟན་འགྱུར་པར་ཡིག་ཏུ། ཚིགས་བཅད་ཕྱེད་ཀ་འདི་ཉིད་སྣོན་འཕྲི་གང་ཡང་མ་གནང་བར་རང་སོར་བཞག་འདུག་པ་འདིས་ཀྱང་འགྲེལ་ཆེན་གྱི་བཤད་པ་དེ་ཉིད་དམ་བཅའ་དང་ལྟ་གྲུབ་ཀྱི་བཟུང་མཚམས་ཙམ ལས་དོན་དངོས་དང་མཐུན་པའི་ཁུངས་གང་ཡང་བསྟན་རྒྱུ་མེད་པའི་དཔང་རྟགས་སུ་བྱས་མི་འདུག་གམ། དེས་ན། ད་ལྟར་མཇལ་རྒྱུ་ཡོད་པའི་བསྟན་འགྱུར་རིན་པོ་ཆེ་པར་མ་བཞི་ཀའི་ཐོག་མཆོད་བརྗོད་ཚིག་རྐང་འདི་གཉིས་གསལ་བ་འཁོད་འདུག་པས། འདི་ཉིད་གནའ་སྔ་མོ་ནས་ཡོད་པ་ཞིག་ལས་འགྲེལ་བྱེད་མཁས་པ་ལ་ལས་གསར་བཟོ་བྱས་པར་མི་སེམས་སོ།། འདིའི་མཆོད་བརྗོད་ཀྱི་ཤུགས་ལ་བརྩམ་པ་དམ་བཅའ་ཡང་བསྟན་ཏེ། མཆོད་པར་བརྗོད་སྐབས་ནས་བསྟན་བཅོས་འདི་འདྲ་ཞིག་རྩོམ་དགོས་སྙམ་པའི་ཀུན་སློང་སྔོན་དུ་བཏང་ནས་རྩོམ་པ་ཡིན་གྱི། གཞན་དུ་ན་བྱ་བ་ཁྱད་པར་ཅན་འདི་བྱའོ་སྙམ་པའི་དགོས་པ་དང་འབྲེལ་བ་གང་ཡང་མེད་པར་བསྟན་བཅོས་ཀྱི་མགོར་ཡུལ་ཁྱད་པར་ཅན་ལ་ཕྱག་བྱ་བ་ཡིན་ན་སྐྱེས་བུ་དམ་པ་དང་མཁས་པའི་ལུགས་ལས་འགོངས་པའི་ཕྱིར་མི་འཐད་དོ།། དབུ་མ་རྩ་བ་ཤེས་རབ་དང་དབུ་མ་ལ་འཇུག་པ། སོགས་འཕགས་ཡུལ་གྱི་གཞུང་ཆེན་པོ་དུ་མའི་དབུར་རྩོམ་པ་དམ་བཅའ་བའི་གཞུང་དངོས་སུ་མེད་ཀྱང༌། དེའི་མཆོད་བརྗོད་ཀྱི་ཤུགས་ལས་རྩོམ་པ་དམ་བཅའ་བ་གོ་དགོས་ཚུལ་ཊིཀ་བྱེད་ཕལ་པོ་ཆེ་ཁ་མཐུན་པས། འདི་ཡང་དེ་དག་དང་སྒོ་བསྟུན་རིགས་སོ།། དེ་ལས་སྤྲོས་པའི་དགོས་སོགས་ཆོས་བཞི་ཡང་གཞུང་གཞན་ལ་བརྟེན་ནས་སྦྱོར་ཚུལ་ཤེས་པར་མཛོད་ཅིག
སྒོ་དེ་དང་ལྡན་པའི་བསྟན་བཅོས་དངོས་བཤད་པ། གཉིས་པ་སྒོ་དེ་དང་ལྡན་པའི་བསྟན་བཅོས་དངོས་བཤད་པ་ལ་བཞི། ཡི་གེ་སྤྱིའི་རྟགས་ཀྱི་འཇུག་པ་དང༌། བྱེ་བྲག་མིང་གཞིའི་རྟགས་ཀྱི་འཇུག་པ། སྔོན་འཇུག་གི་རྟགས་ཀྱི་འཇུག་པ། རྗེས་འཇུག་གི་རྟགས་ཀྱི་འཇུག་པ་བཤད་པའོ།།
སྔོན་འཇུག་གི་རྟགས་ཀྱི་དབྱེ་གཞི་དང་དབྱེ་བ།	དང་པོ་ལ་གཉིས། རྟགས་ཀྱི་དབྱེ་གཞི་དང༌། རྟགས་ཀྱི་དབྱེ་བ་དངོས་སོ།། དང་པོ་རྟགས་ཀྱི་དབྱེ་གཞི་བསྟན་པ་ལ། རྩ་བར། 	མོ་ཡི་ཡི་གེའི་ནང་ནས་ནི།། འཇུག་པའི་ཡི་གེ་བཅུ་དབྱུང་བྱ།། འཇུག་པ་བཅུ་ཡི་ནང་ནས་ནི།། སྔོན་འཇུག་ཡི་གེ་ལྔ་དབྱུང་བྱ།། གསལ་བྱེད་ཀྱི་ཤིན་ཏུ་མོ་དང་མོ་གཤམ་གཉིས་མོ་ཡི་ཁོངས་སུ་བསྡུས་ཏེ་གསལ་བྱེད་ལ་ཕོ་མོ་མ་ནིང་གསུམ་དུ་ཕྱེས་པའི་མོ་ཡི་ཡི་གེ་བཅུ་དགུ་ཡོད་པའི་ནང་ནས་ནི། རྗེས་སུ་འཇུག་པའི་ཡི་གེ ག་ང་ད་ན་བ་མ་འ་ར་ལ་ས་བཅུ་དབྱུང་བར་བྱ་ལ། རྗེས་སུ་འཇུག་པའི་ཡི་གེ་བཅུ་ཡི་ནང་ནས་ནི། སྔོན་དུ་འཇུག་པའི་ཡི་གེ་ག་ད་བ་མ་འ་ལྔ་དབྱུང་བར་བྱའོ།། ཞེས་པའོ།། གཉིས་པ་རྟགས་ཀྱི་དབྱེ་བ་དངོས་ནི། རྩ་བར། སྔོན་འཇུག་ཡི་གེ་ལྔ་པོ་ལ།། 	ཕོ་དང་མ་ནིང་མོ་དང་ནི།། ཤིན་ཏུ་མོ་དང་བཞི་རུ་དབྱེ།། རྟགས་ཀྱི་དབྱེ་གཞི་སྔོན་འཇུག་གི་ཡི་གེ་ག་ད་བ་མ་འ་སྟེ་ལྔ་པོ་དེ་དག་ལ། ཕོ་དང༌། མ་ནིང་དང༌། མོ་དང་ནི། ཤིན་ཏུ་མོ་དང་བཞི་རུ་དབྱེ་བས། བ་ཕོ་དང༌། ག་ད་གཉིས་མ་ནིང༌། འ་མོ། མ་ཤིན་ཏུ་མོ་རུ་ཤེས་པར་བྱའོ།། འོ་ན་རྩ་བར་སྔོན་འཇུག་ལྔ་ལ་རྟགས་ཀྱི་དབྱེ་བ་བཞི་རུ་ཕྱེ་བའི་གྲངས་ཙམ་ལས། སྔོན་འཇུག་གང་དང་གང་ཞིག་ཕོ་མོ་དང་གང་དང་གང་ཞིག་མ་ནིང་དང་ཤིན་ཏུ་མོ་ཡིན་པའི་གསལ་ཁ་བསྟན་པའི་གཞུང་མེད་པས། བ་ཕོ་དང༌། ག་ད་གཉིས་མ་ནིང༌། འ་མོ། མ་ཤིན་ཏུ་མོ་ཡིན་པའི་ངོས་འཛིན་ཇི་ལྟར་བྱས་ནས་དཔག་པར་ནུས་སམ་ཞེ་ན། དེ་ནི་འོག་ནས་འབྱུང་བའི་སྔོན་འཇུག་གང་ལ་འཇུག་པ་བཤད་པའི་སྐབས། ཕོ་ནི་ཕོ་དང་མོ་ལ་འཇུག། ཅེས་སོགས་དང༌། དགོས་པ་ཅི་ཕྱིར་འཇུག་པ་བཤད་པའི་སྐབས། ཕོ་ནི་འདས་དང་གཞན་བསྒྲུབ་ཕྱིར།། ཞེས་སོགས་ཀྱི་གཞུང་དང༌། མདོ་རྒྱུད་གསུང་རབ་རྣམས་སུ་བ་ཡིག་མིང་གཞི་གང་ལ་འཇུག་པ་དང༌། དུས་དང་དངོས་པོ་གང་ལ་འཇུག་པ་མང་བ་སོགས་ལ་དཔག་ན་ཤིན་ཏུ་གསལ་བར་ངེས་སོ།།
སྔོན་འཇུག་གི་རྟགས་ཀྱི་འཇུག་ཚུལ་བཤད་པ།གཉིས་པ་རྟགས་ཀྱི་འཇུག་ཚུལ་བཤད་པ་ལ། རྩ་བར། དེ་དག་རེ་རེའང་བཞི་བྱེད་དེ།། གང་གིས་འཇུག་བྱེད་གང་ལ་འཇུག། ཇི་ལྟར་འཇུག་བྱེད་ཅི་ཕྱིར་འཇུག། སྔོན་འཇུག་ལྔ་པོ་དེ་དག་རེ་རེའང་དབྱེ་བ་བཞི་བྱེད་དེ། བཞི་པོ་གང་ཞེ་ན། སྔོན་འཇུག་གང་གིས་འཇུག་པར་བྱེད་པ་དང༌། མིང་གཞི་གང་ལ་འཇུག་པ། སྔོན་འཇུག་རྣམས་རང་གི་འཇུག་ཡུལ་དུ་གྱུར་པའི་མིང་གཞི་ལ་སྒྲ་གདངས་དྲག་ཞན་ཇི་ལྟ་བུའི་སྒོ་ནས་འཇུག་པར་བྱེད་པ། བདག་གཞན་དུས་གསུམ་དང་བྱ་བྱེད་ལས་གསུམ་གྱི་ཁྱད་པར་ཅི་ཞིག་སྟོན་པའི་ཕྱིར་དུ་འཇུག་པའོ།།
ཞར་ལ་མི་འཇུག་པ་བཤད་པ།	གཉིས་པ། ཞར་ལ་མི་འཇུག་པ་བཤད་པ་ལ། རྩ་བར། 	མི་འཇུག་པ་ནི་འདི་ལྟར་ཏེ།། ཕོ་ནི་མ་ནིང་ལ་མི་འཇུག། མོ་ནི་ཕོ་ལ་འཇུག་མི་འགྱུར།། མ་ནིང་རང་ལ་རང་མི་འཇུག། རང་གི་སྡེ་དང་ཕྲད་པ་ན།། ཕོ་ཡང་མོ་ལ་འཇུག་མི་འགྱུར།། མ་ནིང་མོ་ཡང་དེ་བཞིན་ནོ།། དེ་ལྟར་གང་ལ་འཇུག་པ་བཤད་ནས་དེའི་མཐའ་གཅོད་པའི་ཕྱིར། སྔོན་འཇུག་མིང་གཞི་ལ་མི་འཇུག་པ་གང་དང་གང་ཡོད་ཅེ་ན། དེ་ནི་འདི་ལྟ་སྟེ། སྔོན་འཇུག་གི་ཕོ་ཡིག་བ་ནི་མིང་གཞི་མ་ནིང་ཁ་ཆ་ཐ་ཕ་ཚ་ལྔ་ལ་མི་འཇུག སྔོན་འཇུག་གི་མོ་ཡིག་འ་ནི་མིང་གཞི་ཕོ་ཡིག་ཀ་ཅ་ཏ་པ་ཙ་ལྔ་ལ་འཇུག་པར་མི་འགྱུར་ཞིང༌། མིང་གཞི་མ་ནིང་རང་སྡེ་ཁ་ཆ་ཐ་ཕ་ཚ་ལྔ་ཀ་ལ་སྔོན་འཇུག་གི་མ་ནིང་རང་ཉིད་མི་འཇུག དེ་རྣམས་སྤྱིའི་མི་འཇུག་པ་ཡིན་ལ། བྱེ་བྲག་དམིགས་ཀྱིས་བཀར་ན། སྔོན་འཇུག་ལྔ་པོ་རང་གི་སྡེ་པའི་མིང་གཞི་དང་ཕྲད་པར་གྱུར་ན། སྔོན་འཇུག་གི་ཕོ་ཡིག་བ་མིང་གཞི་ཕོ་ཡིག་ལ་མི་འཇུག་པ་མ་ཟད་མོ་ལའང་འཇུག་པ་མི་འགྱུར་རོ།། མ་ནིང༌། མོ་དང༌། ཤིན་ཏུ་མོ་ཡང་དེ་བཞིན་དུ་རང་གི་སྡེ་པ་དང་ཕྲད་ན་འཇུག་པ་མ་ཡིན་ནོ།། འདིར་རྩ་བའི་ས་བཅད་བཀྲམ་པའི་སྐབས་གང་ལ་འཇུག་པ་བསྟན་ནས་དེའི་ཞར་ལ་མི་འཇུག་པ་སྟོན་པའི་རྒྱུ་མཚན་ནི། ཞ་རྣམ་ཟུང་གི་འགྲེལ་བཤད་དུ། གང་ལ་འཇུག་པ་བཤད་ནས་དེའི་མཐའ་གཅོད་པའི་ཕྱིར་མི་འཇུག་པ་གཤད་ཚུལ་གསུངས་པ་ལྟར། གང་ལ་མི་འཇུག་པ་ཤེས་ན་དེའི་ཤུགས་ཀྱིས་གང་ལ་འཇུག་པ་གསལ་བར་ངེས་པ་ལ་དགོངས་ཤིང༌། དེ་ཡང་སྔོན་འཇུག་ཕོ་དང་མ་ནིང་གཉིས་མིང་གཞི་མ་ནིང་ལ་མི་འཇུག་པ་དང༌། སྔོན་འཇུག་མོ་དང་ཤིན་ཏུ་མོ་གཉིས་མིང་གཞི་ཕོ་ལ་མི་འཇུག་པ། རང་གི་སྡེ་པ་ལ་རང་ཉིད་མི་འཇུག་པ་བཅས་ནི་ཁྱབ་མཐའ་ངེས་པའི་མི་འཇུག་པ་ཡིན། སྔོན་འཇུག་ཕོ་དང་མ་ནིང་གཉིས་མིང་གཞི་ཕོ་མོ་གཉིས་ལ་འཇུག་པ་བཤད་པ་ནི། མིང་གཞི་ཕོ་དང་མོའི་ནང་ཚན་འཇུག་པ་ཡོད་པ་ཙམ་ལས་མིང་གཞི་ཕོ་མོ་མཐའ་དག་ལ་འཇུག་པས་ཁྱབ་པ་བསྟན་པ་མིན་ནོ།། དེས་སྔོན་འཇུག་གི་མོ་དང་ཤིན་ཏུ་མོ་ལའང་རིགས་འགྲེ་ནས་ཤེས་དགོས། གཞི་ལ་བཀར་ན། སྔོན་འཇུག་བ་ཡིག་མིང་གཞི་བཅུ་དྲུག་ལ་འཇུག བཅུ་བཞི་ལ་མི་འཇུག ག་ཡིག་མིང་གཞི་བཅུ་གཅིག་ལ་འཇུག བཅུ་དགུ་ལ་མི་འཇུག ད་ཡིག་མིང་གཞི་དྲུག་ལ་འཇུག ཉེར་བཞི་ལ་མི་འཇུག འ་ཡིག་བཅུ་ལ་འཇུག ཉི་ཤུ་ལ་མི་འཇུག མ་ཡིག་བཅུ་གཅིག་ལ་འཇུག བཅུ་དགུ་ལ་མི་འཇུག་གོ། སྤྱི་སྡོམ་བྱས་ན་གསལ་བྱེད་སུམ་ཅུ་ལས་སྔོན་འཇུག་གཏན་ནས་མི་ཐོབ་པ་བཞི་སྟེ། ཝ་འ་ཧ་ཨ་རྣམས་སོ།། མཁས་པ་ཁ་ཅིག ར་དང་ལ་གཉིས་འཕུལ་ཕྱེད་ཐོབ་པའི་ཡི་གེར་གསུངས་ཏེ། མིང་གཞི་ར་ཉིད་ལ་བཏགས་དང་མི་ལྡན་ན་བས་མི་འཕུལ་པས། དེས་ན་བ་ཡིག་ར་ལ་གཉིས་ལ་ཕྱེད་འཕུལ་དུ་ཐོབ་པ་འདོད་པ་ནི། མཁས་པའི་གསུང་སྒྲོས་ཙམ་དུ་སེམས་སོ།། འདིར་ཁྱབ་མཐའ་ངེས་པའི་སྔོན་འཇུག་མི་ཐོབ་པ་སྐོར་ཞིག་བརྗོད་ན། མིང་གཞི་ཝ་འ་ཧ་ཨ་གང་རུང་ཡིན་ན་ཁྱོད་ལ་སྔོན་འཇུག་མི་ཐོབ་པས་ཁྱབ། མགོ་ཅན་གྱི་མིང་གཞི་ཡིན་ན་ཁྱོད་ལ་སྔོན་འཇུག་ཕྱི་མ་བཞི་ཀ་མི་ཐོབ་པས་ཁྱབ། འདོགས་ཅན་གྱི་མིང་གཞི་ཡིན་ན་ཁྱོད་ལ་ག་ཡིག་སྔོན་འཇུག་མི་ཐོབ་པས་ཁྱབ། ཝ་བཏགས་ཅན་ལ་སྔོན་འཇུག་མི་ཐོབ་པས་ཁྱབ།ཐུའུ་བཀྭན་ལྟ་བུ་ནི་སྒྲ་བསྒྱུར་ཙམ་ཡིན སྔོན་འཇུག་ཡིན་ན་རང་གི་སྡེ་པ་ལ་མི་འཇུག་པས་ཁྱབ། སྔོན་འཇུག་ག་ད་བ་གསུམ་གང་རུང་ཡིན་ན་མིང་གཞི་མ་ནིང་ལ་མི་འཇུག་པས་ཁྱབ། སྔོན་འཇུག་མ་འ་གང་རུང་ཡིན་ན་མིང་གཞི་ཕོ་ཡིག་ལ་མི་འཇུག་པས་ཁྱབ། འདི་དག་ཀྱང་སྔོན་འཇུག་རྣམས་གང་ལ་འཇུག་པ་དང་མི་འཇུག་པ་ཤེས་པའི་ཆེད་བྱང་བ་བྱས་ན་ཕན་ཐོགས་ཆེ་བ་ངེས་སོ།།
གཉིས་པ་བརྡ་སྤྲོད་ཀྱི་གཞུང་ལས་འབྱུང་བའི་དུས་གསུམ་བཤད་པ། 	གཉིས་པ་བརྡ་སྤྲོད་ཀྱི་གཞུང་ལས་འབྱུང་བའི་དུས་གསུམ་བཤད་པ་ལ། ༡༽ སྤྱི་ལྡོག་རགས་པའི་དབང་དུ་བྱས་པའི་དུས་གསུམ་གྱི་གོ་བ་བཤད་པ། ༢༽ བྱེད་པ་པོ་ལ་ཡོད་པའི་ལས་ཀྱི་དུས་གསུམ་བཤད་པ། ༣༽ བྱ་བ་ཡུལ་ལ་ཡོད་པའི་ལས་ཀྱི་དུས་གསུམ་བཤད་པ། ༤༽ དེ་དག་གི་ཁྱད་པར་དུ་མ་བྱས་པའི་དུས་གསུམ་བཤད་པ། ༥༽ བྱེད་པོ་དང་མ་འབྲེལ་བའི་ལས་ཀྱི་དུས་གསུམ་བཤད་པ། ༦༽ དུས་གསུམ་གྱི་དབྱེ་བ་རྒྱས་པ་བཤད་པ། ༧༽ བརྗོད་བྱ་དོན་གྱི་དུས་གསུམ་བཤད་པ། ༨༽ རྗོད་བྱེད་ཚིག་གི་དུས་གསུམ་བཤད་པ། ༩༽ དུས་གསུམ་གྱི་དབྱེ་བ་ཕྱེ་བའི་དགོས་པ་བཤད་པ་སྟེ་དགུ་ཡོད་དོ།།
༡༽ སྤྱི་ལྡོག་རགས་པའི་དབང་དུ་བྱས་པའི་དུས་གསུམ་གྱི་གོ་བ་ཙམ་བཤད་པ། བརྡ་སྤྲོད་རིག་པའི་གཞུང་ལས་བཤད་པའི་དུས་གསུམ་ཞེས་པ་དེ་ནི། གསུང་རབ་ལས་བཤད་པའི་དུས་གསུམ་གྱི་འཇོག་ཚུལ་ལྟར་དངོས་པོ་ཞིག་ཡིན་ཕྱིན་ཆད་དུས་གསུམ་གྱི་དབྱེ་བ་ཕྱེ་རུང་མིན་པར། དབྱེ་བའི་གཞི་བྱེད་པ་པོ་དང་འབྲེལ་མ་འབྲེལ་ཇི་ལྟར་ཡང་བྱ་བ་གང་ཞིག་དེ་ཉིད་བྱས་ཟིན་པ་ལ་འདས་པ། དེ་བསྟན་པའི་ཚིག་ལ་འདས་ཚིག་ཟེར། བྱ་བ་དེ་ཉིད་བྱེད་བཞིན་པའི་ཁྱད་པར་བྱས་པའི་ཆ་ནས་བཞག་པ་ད་ལྟ་བ་དང༌། དེ་སྟོན་པའི་ཚིག་དེ་ད་ལྟ་བའི་ཚིག་ཟེར། བྱ་བ་དེ་ཉིད་བྱ་འགྱུར་གྱི་ཁྱད་པར་དུ་བྱས་པའི་ཆ་ནས་བཞག་པ་མ་འོངས་པ་དང་དེ་ཉིད་སྟོན་པའི་ཚིག་ལ་མ་འོངས་པའི་ཚིག་ཟེར། གོང་གསལ་འདས་ཚིག་དང༌། ད་ལྟ་བའི་ཚིག མ་འོངས་པའི་ཚིག་ཅེས་པའི་ཚིག་དེ་དག་མིང་ཚིག་གཉིས་སུ་ཕྱེས་པའི་ཚིག་དང་འཁྲུལ་བར་མི་བྱ་སྟེ། སྔ་མ་གསུམ་པོ་དེ་དུས་གསུམ་གྱི་ཁྱད་པར་གོ་བྱེད་ཀྱི་སྒྲའི་ཆ་ཤས་ཙམ་ཡིན་གྱི་ལས་ཚིག་དངོས་མིན། ཕྱི་མ་ནི་དོན་གྱི་ཁྱད་པར་བསྟན་པའི་ཚིག་དངོས་ཡིན་པས་སོ།། གོ་སླ་བའི་ཆེད་དུ་དཔེར་བརྗོད་ན།
འདི་དག་ནི་སྤྱི་ལྡོག་རགས་པའི་དབང་དུ་བྱས་པའི་དུས་གསུམ་གྱི་གོ་བ་ཙམ་བཤད་པ་ཡིན་གྱི། མཐའ་གཅིག་ཏུ་ཁྱབ་པ་བཟུང་བའི་བཤད་པ་མ་ཡིན་པ་ནི་འོག་ནས་དུས་གསུམ་ལ་ཞིབ་ཏུ་དཔྱོད་པའི་སྐབས་ཤེས་ནུས་སོ། །སྔོན་གྱི་བརྡ་སྤྲོད་མཁན་པོ་ཕལ་མོ་ཆེས་དུས་གསུམ་གྱི་རྣམ་གཞག་ལ་སྤྱི་ལྡོག་རགས་པའི་དབང་དུ་བྱས་པ་ཙམ་ལས། རྣག་ཐོག་བཙག་བུའི་ཚུལ་གྱིས་དཀའ་གནད་ཞིབ་ཕྲས་དཔྱོད་པ་གནང་བ་ནི་ཆེས་ཤིན་ཏུ་ཉུང་མོད། བཀའ་དང་བསྟན་བཅོས་སྤྱི་དང་ལྷག་པར་བོད་ཀྱི་མཁས་པ་ཚད་ཐུབ་མང་པོའི་གསུང་རབ་གླེགས་བམ་དུ་བཞུགས་པ་རྣམས་ལ་ཞིབ་ཏུ་བལྟས་ན། ད་གཟོད་དུས་གསུམ་གྱི་རྣམ་གཞག་ལ་ཞིབ་འཇུག་དགོས་པའི་བློ་གྲོས་ཀྱི་སྣང་བ་གསར་པ་ཞིག་ཅིས་ཀྱང་འཆར་ངེས་སོ། །
༤༽ བྱ་བྱེད་ཀྱི་ཁྱད་པར་དུ་མ་བྱས་པའི་དུས་གསུམ་བཤད་པ། 	གོང་དུ་བཤད་པའི་སྐོར་དེ་ནི་བྱེད་ལས་ཀྱི་དབང་དུ་བྱས་པའི་དུས་གསུམ་དང༌། བྱ་ལས་ཀྱི་དབང་དུ་བྱས་པའི་དུས་གསུམ་གྱི་རྣམ་པར་བཞག་སྟངས་ཡིན་ལ། བྱ་བྱེད་ཀྱི་ལས་གཉིས་གང་རུང་གིས་ཁྱད་པར་དུ་མ་བྱས་པར་བྱེད་པ་པོ་དང་འབྲེལ་བའི་ལས་སྤྱི་ཙམ་ལ་དུས་གསུམ་གྱི་རྣམ་པར་བཞག་སྟངས་ནི། དཔེར་ན། ཤིང་མཁན་གྱིས་ཤིང་གཅོད་པའི་ཚེ། བྱེད་ལས་གཅོད་པ་དང་བྱ་ལས་གཅད་པ་གཉིས་ཀ་གང་ལ་ཡང་མ་བསམ་པར་དེ་གཉིས་བར་དུ་སྤྱིར་བཏང་གི་བཅད་པའི་དུས་ཀྱི་ཁྱད་པར་ཕྱེ་ཚུལ་ཞིག་སྟེ། ཤིང་མཁན་གྱིས། ཤིང་བཅད་ཟིན། གཅོད་བཞིན་པ། གཅད་པར་འགྱུར། ལྟ་བུ་དང༌། གཞན་ཡང་གོ་སླ་བའི་ཆེད་དུ། དཔེར་བརྗོད་རེའུ་མིག་ཏུ་ཟུར་ཙམ་འགོད་ན།
དེ་དག་གིས་མཚོན་ནས་རྒྱ་ཆེར་ཤེས་པར་བྱའོ།།
༦༽ དུས་གསུམ་གྱི་དབྱེ་བ་རྒྱས་པ་བཤད་པ། 	འདས་མ་འོངས་ད་ལྟ་གསུམ་པོ་ལ་རྗོད་པའི་གནས་སྐབས་ཀྱི་དབྱེ་བ་རྒྱས་པར་ཕྱེ་ན་དགུར་འགྱུར་ཏེ། འདས་པའི་འདས་པ། འདས་པའི་ད་ལྟ་བ། འདས་པའི་མ་འོངས་པ། ད་ལྟ་བའི་འདས་པ། ད་ལྟ་བའི་ད་ལྟ་བ། ད་ལྟ་བའི་མ་འོངས་པ། མ་འོངས་པའི་འདས་པ། མ་འོངས་པའི་ད་ལྟ་བ། མ་འོངས་པའི་མ་འོངས་པ་སྟེ་དགུ་རྣམས་སོ།། དང་པོ་འདས་པའི་འདས་པ་ནི། བརྗོད་བྱའི་དངོས་པོ་འམ་བྱ་བ་དེ་ཉིད་སྔར་ནས་བྱུང་ཚར་ཞིང་དེ་ཉིད་བྱས་ཟིན་གྱི་ཁྱད་པར་དུ་བྱས་པའི་རྗོད་བྱེད་ཀྱི་སྟོན་ཚུལ་ཞིག་སྟེ། དཔེར་ན། རྒྱལ་པོ་མྱ་ངན་མེད་ཀྱི་སྐབས་སུ་བཀའ་བསྡུ་དང་པོ་བྱས། དུས་རབས་ཉི་ཤུ་པའི་ནང་དམག་ཆེན་གཉིས་པ་མཇུག་བསྒྲིལད། གཅིག་དགུ་དྲུག་ཅུ་ལོར་བོད་ཀྱི་ཆབ་སྲིད་དམངས་གཙོའི་ལམ་ལུགས་སུ་བསྒྱུརད། ལྟ་བུའོ།། གཉིས་པ་འདས་པའི་ད་ལྟ་བ་ནི། རྗོད་པའི་གནས་སྐབས་སུ་བྱུང་ཟིན་པའི་བྱ་བ་ཞིག་འབྱུང་བཞིན་པའི་སྐབས་ཀྱི་ཁྱད་པར་གསལ་བྱེད་དེ། དཔེར་ན། དེའི་ཚེ་བཅོམ་ལྡན་འདས་ཏིང་ངེ་འཛིན་ལ་སྙོམས་པར་བཞུགས་སོ། ལོ་སྔོན་མའི་དཔྱིད་ཟླ་ཤར་བ་ན་ཞིང་པ་རྣམས་ཀྱིས་ཞིང་ལ་ཆུ་འདྲེན། ཕ་ཡི་རིང་ལ་རང་ས་རང་གིས་འཛིན་བཞིན་པ་རེད། ལྟ་བུ། གསུམ་པ་འདས་པའི་མ་འོངས་པ་ནི། བྱུང་ཟིན་པའི་གནས་སྐབས་ཀྱི་བྱ་བ་མ་འོངས་པ་གསལ་བྱེད་དེ། དཔེར་ན། བྱང་ཆུབ་སེམས་དཔའ་སེམས་དཔའ་ཆེན་པོ་བྱམས་པ་འདི་ཉིད་མངོན་པར་རྫོགས་པར་སངས་རྒྱས་ནས་ཤེས་རབ་ཀྱི་ཕ་རོལ་ཏུ་ཕྱིན་པའི་དོན་འདི་ཉིད་འཆད་པར་འགྱུར་རོ། སྒྲིག་ཁྲིམས་བསྡོམ་དགོས་ཞེས། དགེ་བསྐོས་སྔོན་མའི་སྐབས་ནས་བཅའ་ཡིག་ལ་བཀོད་ཡོད། ལོ་སྔོན་མ་ནས་རྒྱུགས་སྤྲོད་རྒྱུ་ཡིན་ཞེས་དགེ་རྒན་ལ་ཞུས་ཟིན། ལྟ་བུ། བཞི་པ་ད་ལྟ་བའི་འདས་པ་ནི། རྗོད་པའི་གནས་སྐབས་དེར་བྱ་བ་ཞིག་བྱེད་ཚར་མ་ཐག་པར་གསལ་བྱེད་དེ། དཔེར་ན། སངས་རྒྱས་མ་ཐག་ཏུ་ཆོས་འཁོར་སྐོར། སྐད་ཆ་བཤད་མ་ཁད་ཡིན། ཆོས་སྒྲུབ་ཚར་ཙམ་ཡིན། ད་ལྟ་མཐོང་མ་ཐག་པ་རེད། དེ་རིང་གཞི་ནས་མགོ་བརྩམས། ལྟ་བུ། ལྔ་པ་ད་ལྟ་བའི་ད་ལྟ་བ་ནི། རྗོད་པའི་གནས་སྐབས་ཀྱི་བྱ་བ་ཞིག་བྱེད་བཞིན་པ་གསལ་བྱེད་དེ། དཔེར་ན། ལམ་སྒོམ་བཞིན་པ། ཆོས་སྒྲུབ་བཞིན། སྐད་སྒྱུར་གྱིན་འདུག འཁོར་ལོ་འཁོར་བའི་སྒང་རེད། གདམས་ངག་གནང་བའི་སྐབས་ཏག་ཏག་འཁེལ། འགྲོ་བའི་དུས་རེད། ལྟ་བུ། དྲུག་པ་ད་ལྟ་བའི་མ་འོངས་པ་ནི། རྗོད་པའི་གནས་སྐབས་ཀྱི་བྱ་བ་མ་འོངས་པའམ་གཞི་ནས་ཡོང་དགོས་པ་གསལ་བྱེད་དེ། དཔེར་ན། ད་ལྟར་གདམས་ངག་གནང་རྒྱུ་རེད། ཕེབས་རྒྱུ་གཏན་འཁེལ་སོང༌། མིག་གིས་གཟུགས་མཐོང་ནུས། ལྟ་བུ། བདུན་པ་མ་འོངས་པའི་འདས་པ་ནི། རྗོད་པའི་གནས་སྐབས་ཀྱི་བྱ་བ་མ་འོངས་པ་ཞིག་གྲུབ་ཚར་བའི་དུས་ཀྱི་ཁྱད་པ་གསལ་བྱེད་དེ། དཔེར་ན། རིན་ཆེན་ཕྲེང་བ་ལས། བདག་ཉིད་ཁོ་ན་བསླུས་པར་འགྱུར། །ཕུང་བ་དག་ནི་ཐོབ་འགྱུར་ཞིང༌། །བཅོམ་འགྱུར་འདི་ནི་རྟད་མ་ཡིན། །སྤྱོད་འཇུག་ལས། བདག་མེད་མཐོང་བས་གྲོལ་འགྱུར་ཕྱིར། །དབུ་མ་བཞི་བརྒྱ་པ་ལས། གཏི་མུག་བཅོམ་པས་བཅོམ་པར་འགྱུར། །་ལེགས་ལྡན་གྱི་རྟོག་གེ་འབར་བ་ལས། སྟོང་ཉིད་ལྟ་བ་གོམས་བྱས་པས། །ཉོན་མོངས་འཇུག་པ་བཅོམ་ཕྱིར་རོ། །ལྟ་བུ་དང༌། དེ་བཞིན་དུ། སང་ཉིན་ཡི་གེ་བྲིས་ནས་སྐུར་ཆོག སླད་ནས་མཁས་པར་གྱུར་ཏེ་སློབ་དཔོན་བྱེད། ལོ་རྗེས་མར་རྒྱུགས་སྤྲད་ཚར་ནས་གུང་སེང་ལ་འགྲོ། སྨན་འདི་ཟོས་ན་སང་ཉིན་ད་ཚོད་དྲག་ཚར་བ་རེད། ལྟ་བུ། བརྒྱད་པ་མ་འོངས་པའི་ད་ལྟ་བ། རྗོད་པའི་གནས་སྐབས་ཀྱི་བྱ་བ་མ་འོངས་པ་ཞིག་འགྲུབ་བཞིན་པའི་དུས་ཀྱི་ཁྱད་པར་གསལ་བྱེད་དེ། དཔེར་ན། བདག་སངས་རྒྱས་ནས་ཆོས་ཀྱི་འཁོར་ལོ་སྐོར་བར་བྱེད། ལོ་རྗེས་མར་དབུ་མ་དཔེ་འཁྲིད་བྱེད། མ་འོངས་བྱམས་པས་ཆོས་འཁོར་སྐོར་བའི་ཚེ། འབྱུང་འགྱུར་ཚེ་ལོ་བཅུ་པའི་དུས། ལྟ་བུ། དགུ་པ་མ་འོངས་པའི་མ་འོངས་པ་ནི། རྗོད་པའི་གནས་སྐབས་ཀྱི་བྱ་བ་མ་འོངས་པ་ཞིག་འབྱུང་བར་འགྱུར་བའི་ཁྱད་པར་གསལ་བྱེད་དེ། དཔེར་ན་སངས་རྒྱས་བྱམས་པ་ཞེས་བྱ་བ་འཇིག་རྟེན་འདིར་འབྱུང་ལ་དེས་ཆོས་ཀྱི་འཁོར་ལོ་རྒྱ་ཆེན་པོ་བསྐོར་བར་འགྱུར་རོ།། ལོ་ལྔ་ཡི་རྗེས་སུ་ང་ཕ་ཡུལ་ལ་བསླེབ་རྒྱུ་རེད། ད་ནས་ལོ་བརྒྱ་སོང་ན་ང་ཅག་ཀུན་འཆི་བར་འགྱུར། རྗེས་མར་དཀའ་ངལ་བྱུང་ན་ཕྱག་བྲིས་གཏང་དགོས། ལྟ་བུའོ།།
༨༽ བརྗོད་བྱ་དོན་གྱི་དུས་གསུམ་བཤད་པ། 	རྟགས་འཇུག་གི་སྐབས་ནས་སྟོན་པའི་དུས་གསུམ་ཞེས་པ་ནི་གཞི་བུམ་པ་ལྟ་བུ་རང་གི་ངོ་བོ་སོགས་ལ་འཕོ་འགྱུར་རམ་འགུལ་སྐྱོད་འགྲོ་རྒྱུ་ཡོད་ཀྱང་རང་ཉིད་ལ་དུས་གསུམ་གྱི་དབྱེ་བ་འབྱེད་མི་རུང་ཞིང༌། བུམ་པ་རང་ཉིད་ཀྱི་སྟེང་དུ་རིམ་གྱིས་ཆགས་པ་དང་ཡང་ན་བཅག་པ་ལྟ་བུའི་འཕོ་འགྱུར་འགྲོ་བའམ་འགུལ་སྐྱོད་བྱེད་པའི་ཆ་ལ་འདིར་དུས་གསུམ་གྱི་རྣམ་པར་བཞག་པ་ཡིན་པས་གནད་འདི་ཉིད་ལེགས་པར་ཤེས་པར་བྱས་ཏེ། བུམ་པ་རང་ཉིད་ལ་དུས་གསུམ་གྱི་དབྱེ་བ་ཕྱེ་རྒྱུ་མེད། བུམ་པའི་སྟེང་གི་ཆག་འཇིག་གི་བྱ་བ་ལ་དུས་གསུམ་གྱི་དབྱེ་བ་ཕྱེ་རྒྱུ་ཡོད་པ་གཉིས་མ་འཁྲུལ་བ་བྱེད་དགོས། ༩༽ དུས་གསུམ་གྱི་དབྱེ་བ་ཕྱེ་བའི་དགོས་པ། 	དེ་ལྟར་དུས་གསུམ་གྱི་དབྱེ་བ་ཕྱེ་བའི་དགོས་པ་གང་ཞིག་ཡིན་སྙམ་ན། དངོས་པོ་བདག་གཞན་གྱི་དབྱེ་བས་མ་ཁྱབ་པའི་བྱ་བ་རྣམས་བསྡུ་བའི་ཆེད་དུ་ཡིན་ནོ། །དཔེར་ན་ཆུ་འཁྱིལ། མེ་འབར། འཁོར་ལོ་འཁོར་ལྟ་བུ་སོགས་མང་པོ་ཞིག་བྱ་བ་ཡིན་ཡང་དངོས་པོ་བདག་གཞན་གྱི་དབྱེ་བས་མ་བསྡུས་ཏེ། བྱེད་པ་པོ་གཞན་དང་དངོས་སུ་མ་འབྲེལ་བའི་ལས་སམ་བྱ་བ་ཡིན་པའི་ཕྱིར། དེས་ན་དུས་གསུམ་གྱི་དབྱེ་བ་ཕྱེ་བ་འདིས་ནི། བྱེད་པ་པོ་གཞན་དང་དངོས་སུ་འབྲེལ་མི་འབྲེལ་ལ་མ་ལྟོས་པར་བྱ་བ་ཀུན་ལ་ཁྱབ་པ་ཡིན་ནོ། །གལ་ཏེ་དངོས་པོ་བདག་གཞན་ལས་ལོགས་སུ་དུས་གསུམ་གྱི་དབྱེ་བ་མ་ཕྱེས་ན་ཅི་སྐྱོན་ཞེ་ན། དེ་ལྟ་ན། ཆུ་འཁྱིལ། ང་འགྲོ། སྐུ་འཁྲུངས། ལྟ་བུ། བྱེད་མེད་ལས་ཚིག་མང་པོ་ཞིག་ལ་དུས་གསུམ་གྱི་ཁྱད་པར་འཇོག་རྒྱུ་མེད་པར་འགྱུར་རོ། །དེས་ན་དུས་གསུམ་གྱི་དབྱེ་བ་དེས་སྤྱིར་བྱ་བ་ཀུན་ལ་ཁྱབ་མོད་ཀྱང་དམིགས་བསལ་བྱེད་པ་པོ་གཞན་དང་མ་འབྲེལ་བའི་བྱ་བ་ལ་གཙོ་བོར་དགོངས་ནས་འབྱེད་པ་ཡིན་ཏེ། བྱེད་པ་པོ་གཞན་དང་འབྲེལ་བའི་བྱ་བ་རྣམས་ལ་དུས་གསུམ་གྱི་དབྱེ་བ་མ་ཕྱེ་ནའང་དངོས་པོ་བདག་གཞན་གྱི་དབྱེ་བའི་ཁོངས་སུ་འདུ་བའི་ཕྱིར། སྔོན་འཇུག་རྣམས་དགོས་པ་ཅིའི་ཕྱིར་འཇུག་པ་དངོས་བཤད་པ། གཉིས་པ་སྔོན་འཇུག་རྣམས་དགོས་པ་ཅིའི་ཕྱིར་འཇུག་པ་དངོས་བཤད་པ་ལ། དྲི་བས་མཚམས་སྦྱར་བ་དང༌། ལན་གྱིས་བསྙད་པ་གཉིས་ལས། དང་པོ་ནི། རྩ་བར། 	ཅི་ཕྱིར་འཇུག་པ་བྱེད་ཅེ་ན།། ཞེས་གསུངས། དོན་ནི། དེ་ལྟར་གོང་དུ་བཤད་པའི་དངོས་པོ་བདག་གཞན་དང༌། བྱ་བྱེད་ལས་གསུམ། དུས་གསུམ་བཅས་ཀྱི་ཐ་སྙད་འགྲོ་སྟངས་ཀྱི་གོ་བ་ལེགས་པར་ཤེས་ནས། ད་ནི་སྔོན་འཇུག་ལྔ་པོ་དེ་དག་རང་རང་གི་འཇུག་ཡུལ་དུ་གྱུར་པའི་མིང་གཞི་རྣམས་ལ་དགོས་པ་ཅི་ཞིག་བསྟན་པའི་ཕྱིར་དུ་འཇུག་པར་བྱེད་ཅེ་ན། ཞེས་དྲི་བས་མཚམས་སྦྱར་བའོ།། གཉིས་པ། ལན་གྱིས་བསྙད་པ་ལ་བཞི། སྔོན་འཇུག་གི་ཕོ་ཡིག་བ་དགོས་པ་ཅིའི་ཕྱིར་འཇུག་པ་བཤད་པ། མ་ནིང་ག་ད་གཉིས་དགོས་པ་ཅིའི་ཕྱིར་འཇུག་པ་བཤད་པ། མོ་ཡིག་འ་དགོས་པ་ཅིའི་ཕྱིར་འཇུག་པ་བཤད་པ། ཤིན་ཏུ་མོ་མ་དགོས་པ་ཅིའི་ཕྱིར་འཇུག་པ་བཤད་པ་དང་བཞི་ལས།
རྗེས་འཇུག་གི་རྟགས་ཀྱི་འཇུག་ཚུལ་བཤད་པ།	གཉིས་པ་རྗེས་འཇུག་གི་རྟགས་ཀྱི་འཇུག་ཚུལ་བཤད་པ་ལ། མདོར་བསྟན་པ་དང་རྒྱས་པར་བཤད་པ་གཉིས་ལས། དང་པོ་མདོར་བསྟན་པ་ནི་རྩ་བར། དེ་ཡང་བྱེད་པ་བཞི་བྱེད་དེ།། གང་ལ་འཇུག་བྱེད་གང་གིས་བྱེད།། ཇི་ལྟར་འཇུག་བྱེད་ཅིའི་ཕྱིར་བྱེད།། ཅེས་གསུངས་ཏེ། དེ་ཡང་རྗེས་འཇུག་གི་ཕོ་མོ་མ་ནིང་གསུམ་པོ་རེ་རེ་ལའང་བྱེད་པ་བཞི་བཞིའི་དབྱེ་བ་འབྱེད་པར་བྱེད་དེ། བཞི་གང་ཞེ་ན། རྗེས་འཇུག་རྣམས་མིང་གཞི་གང་དང་གང་ལ་འཇུག་པར་བྱེད་པ་དང༌། རྗེས་འཇུག་གང་དང་གང་གིས་འཇུག་པ། སྒྲ་གདངས་དྲག་ཞན་གྱི་ཚུལ་ཇི་ལྟར་དུ་འཇུག་པར་བྱེད་པ། དགོས་པ་ཅིའི་ཕྱིར་འཇུག་པ་རྣམས་སོ་ཞེས་པའོ།།
གཉིས་པ་དོན་གྱི་འཇུག་ཚུལ།	གཉིས་པ་དོན་གྱི་འཇུག་ཚུལ་ལ། མདོར་བསྟན་པ་དང་རྒྱས་པར་བཤད་པ་གཉིས་ལས། དང་པོ་བསྟན་པ་ལ། རྩ་བ་ལས། དོན་ནི་རྣམ་པ་གཉིས་ཡིན་ཏེ།། སྔ་མ་གང་ལྟར་གྱུར་པ་དང༌།། ཕྱི་མ་ཇི་ལྟར་འགྱུར་བའོ།། ཞེས་པས་བསྟན་ཏེ། རྗེས་འཇུག་རྣམས་སྒྲ་དོན་གཉིས་ལས། དོན་གྱི་གནད་གང་དང་གང་ལ་འཇུག་པའི་ཚུལ་ནི་རྣམ་པ་གཉིས་ཡིན་ཏེ། རྗེས་འཇུག་རང་ཉིད་མིང་གཞི་སྔ་མ་གང་ལ་ཞུགས་ནས་གྲུབ་པའི་མིང་དེས་བདག་གཞན་དུས་གསུམ་དང་བྱ་བྱེད་ལས་གསུམ་གྱི་ཁྱད་པར་གང་ལྟར་བསྟན་པའི་དོན་དུ་འགྱུར་བ་དང༌། རྗེས་འཇུག་རང་ཉིད་ལ་བལྟོས་པའི་ཕྱི་མ་མིང་མཐའ་དང་རྣམ་དབྱེ་ཚིག་ཕྲད་རྣམས་རྗེས་འཇུག་གིས་སྒྲ་དོན་གཉིས་ཀྱི་འདྲེན་ཚུལ་ཇི་ལྟར་འགྱུར་བའོ། །ཞེས་སོ།། གཉིས་པ་རྒྱས་པར་བཤད་པ་ལ་གཉིས། དང་པོ་སྔ་མ་གང་ལྟར་འགྱུར་བ་བསྟན་པ་དང་ཕྱི་མ་ཇི་ལྟར་འགྱུར་བ་བསྟན་པའོ།།
རྗེས་འཇུག་རྣམས་དགོས་པ་ཅིའི་ཕྱིར་འཇུག་པ་བཤད་པ།	བཞི་པ་རྗེས་འཇུག་རྣམས་དགོས་པ་ཅིའི་ཕྱིར་འཇུག་པ་བཤད་པ་ལ་གསུམ། རྗེས་འཇུག་གི་དགོས་པ་ཅིའི་ཕྱིར་འཇུག་པ་དངོས་བཤད་པ་དང༌། ཡི་གེའི་འཇུག་པ་སྤྱིའི་དགོས་པ་བཤད་པ། དགོས་པ་དེ་ཉིད་ལྡོག་ཕྱོགས་ནས་བསྟན་པའོ།། དང་པོ་ནི་རྩ་བ་ལས། ཅིའི་ཕྱིར་འཇུག་པར་བྱེད་ཅེ་ན།། ཡི་གེའི་ཁོངས་ནས་མིང་དབྱུང་སྟེ།། མིང་གི་ཁོངས་ནས་ཚིག་ཕྱུང་ནས།། ཚིག་གིས་དོན་རྣམས་སྟོན་པར་བྱེད།། རྗེས་འཇུག་བཅུ་པོ་རང་རང་གི་འཇུག་ཡུལ་དུ་གྱུར་པའི་མིང་གཞི་རྣམས་ལ་དགོས་པ་ཅིའི་ཕྱིར་འཇུག་པར་བྱེད་ཅེ་ན། ཞེས་དྲི་བས་མཚམས་སྦྱར་ཏེ། ལན་གྱིས་བསྙད་པ་ལ། ཀ་སོགས་མིང་གཞིའི་ཡི་གེའི་ཁོངས་ནས་དོན་གྱི་ངོ་བོ་ཙམ་སྟོན་པའི་མིང་དབྱུང་སྟེ། ཇི་ལྟར་དབྱུང་ངམ་ཞེ་ན། མིང་གཞིའི་ཡི་གེ་གཅིག་གམ་གཉིས་སམ་ཡང་ན་དུ་མ་འདུས་པར་རྗེས་འཇུག་བཅུ་པོ་གང་རུང་ཞིག་ཞུགས་པའི་ཡི་གེ་ཚོགས་པའི་ཁོངས་ནས་ཀ་བ་དང༌། བུམ་པ། ལྟ་བུའི་མིང་དག་འབྱུང་བས་སོ།། དེ་ལྟར་མིང་གཞི་ལ་རྗེས་འཇུག་ཞུགས་ནས་གྲུབ་པ་བུམ་པ་དང་ཀ་བ་ལྟ་བུའི་མིང་དུ་མའི་བར་དུ་སུམ་ཅུ་པའི་གཞུང་ནས་བསྟན་པའི་ཚིག་ཕྲད་དང་རྣམ་དབྱེ་ཅི་རིགས་སྦྱར་བས། ཙནྡན་གྱི་ཀ་བ། གསེར་གྱི་བུམ་པ། ལྟ་བུའི་མིང་གི་ཁོངས་ནས་ཚིག་ཕྱུང་ནས། ཚིག་གི་ཕྲེང་བ་དུ་མ་ཚོགས་པ། ཙནྡན་གྱི་ཀ་བ་ཟླུམ་པོ་གྱེན་དུ་བཏེགས་པ། གསེར་གྱི་བུམ་པ་གཡུ་ཡི་ཕྲ་ཚོམས་ཅན། ལྟ་བུའི་ངག་གི་བརྗོད་པ་དེ་དག་གིས་བརྗོད་བྱའི་དོན་རྣམས་སྟོན་པར་བྱེད་དོ།། དེས་ན་བརྗོད་བྱའི་དོན་སྟོན་པར་ཚིག་གི་བརྗོད་པ་ལ་བརྟེན་དགོས༌། ཚིག་ནི་མིང་ལ་བརྟེན་ཅིང༌། མིང་ནི་རྗེས་འཇུག་ལ་མ་བརྟེན་པར་མི་འབྱུང་པས། རྗེས་འཇུག་མ་ཞུགས་པར་ཨི་སོགས་དབྱངས་ཀྱིས་སྒྲའི་ང་རོ་ཙམ་དང༌། ཀ་སོགས་གསལ་བྱེད་ཀྱིས་སྒྲའི་རྣམ་པ་ཙམ་གསལ་བར་བྱེད་ནུས་ཀྱང༌། དེ་ཙམ་གྱིས་བརྗོད་བྱ་ཅི་ཡང་སྟོན་པར་མི་ནུས་པས། ཐོན་མིས་རྒྱ་གར་ལ་མེད་པའི་ཡི་གེ་རྗེས་འཇུག་བཅུ་གསར་གཏོད་མཛད་པའི་དགོས་པ་ཡང༌། དབྱངས་གསལ་གྱི་ཡི་གེ་ལ་རྗེས་འཇུག་ཞུགས་ན་གཞི་ནས་བརྗོད་བྱའི་དོན་ཀུན་བསྟན་པ་ལ་དགོངས་ནས། དེའི་ཆེད་དུ་རྗེས་འཇུག་གི་ཡི་གེ་བོད་ལ་གསར་གཏོད་མཛད་པ་ཡིན་ནོ། ལྡོག་ཕྱོགས་ཀྱི་རྒྱུ་མཚན་ནི་འོག་ནས་ཀྱང་འཆད་པར་འགྱུར་རོ།།
འདིར་སྨྲས་པ།གང་ཞིག་རྣ་བའི་ལམ་དུ་ལྷུང་ན་སེམས་ཀྱི་མདོངས་མཐའ་སྒྲ་ལྡན་གྱིས་བསྐུལ་རྨ་བྱ་དགའ་བའི་སྒྲོ་གདུགས་བཞིན།། ཐོས་པ་འཛིན་པའི་ནགས་ཀླུང་ལ་རྩེན་དྲུག་ཅུའི་དབྱངས་ལྡན་དཔྱིད་ཀྱི་ཁུ་བྱུག་ལེགས་བཤད་ཆར་གྱིས་མྱོས་པའི་གདངས།། ལྷང་ལྷང་སྒྲོག་པའི་དཔྱིད་ཀྱི་རྫོགས་ལྡན་འགྲོ་ཁམས་མོས་པའི་འབྱུང་པོ་འཛིན་པར་སྐབས་གསུམ་ཞིང་བཟང་འཕོས་པ་བཞིན།། ལེགས་བྱས་ཚངས་ཆེན་མེས་པོའི་ཞལ་སྔར་ལེགས་བཤད་ཐིག་ལེ་མཆོག་མའི་འཕྲུལ་འདི་དད་པའི་མེ་ཏོག་ཟོལ་གྱིས་བཏེགས།།
གསུང་རབ་དགོངས་འགྲེལ་བཅས་པའི་གཞུང་གི་དོན།། མ་སྒྲིབ་ལག་པའི་རི་མོ་བཞིན་གསལ་བའི།། ངེས་དོན་མཁས་པའི་ཁྱུ་མཆོག་དེ་དག་ནི།། འདི་ལ་རོ་འཛིན་གཡོ་བ་ཤིན་ཏུ་ཉུང༌།།
མདོ་རྒྱུད་གསུང་རབ་གཞུང་བརྒྱ་མ་མཐོང་ཞིང༌།། ཚུལ་གསུམ་རིག་པའི་གོམ་འགྲོས་མ་བྱང་པར།། བྱིས་པ་རྒན་པོའི་བརྟུལ་ཞུགས་འཛིན་པ་འགས།། འདི་དོན་བྱིས་སྒྲུང་བསྒྱུར་བའི་འཚང་ཀ་མང༌།། གཞི་མེད་གནམ་མཐོངས་སྟོང་པའི་དོ་ར་ན།། ཀུན་རྟོག་ཉི་ཟེར་འགལ་འདུའི་ཆུ་རིས་ཅན།། ཐོས་ཉུང་རི་དྭགས་བསླུ་བའི་གྱ་གྱུ་ཡིས།། དྭངས་མོའི་ཆུ་ལ་བསྡོ་བའི་ཀུ་ཅོ་རིང༌།། མཁས་རློམ་མགྲིན་བཅུའི་ཁ་ཡི་ཆུ་གཏེར་ཆེ།། ཉེས་བཤད་བ་ཚྭས་རྙོག་པའི་ལྦུ་ཕྲེང་གིས།། དངོས་དོན་རོལ་རྙེད་བསླུས་པའི་ངན་གཡོ་འཕྲུལ།། མ་ཡིན་འདི་ནི་དྲང་སྲོང་དགྱེས་པའི་གཏམ།།
དེ་ཕྱིར་འདི་དོན་རྣམ་པར་དཔྱོད་པའི་འཕྲུལ།། ལངྐའི་གཟུགས་ལ་ཧ་ནུ་མཱན་ཐ་བཞིན།། ཤེས་ནས་འགྲེལ་བའི་དམ་བཅའ་གསུམ་ལྡན་མདའ།། འཕེན་མཁས་སིའ་ཏཱའི་བདག་པོ་ཁོ་བོ་ཙམ།། དགག་སྒྲུབ་ཁྲི་ལ་འཇམ་དཔལ་གཞོན་ནུ་ཡང༌།། འདར་སྐྱེད་བཅུ་ཕྲག་བཤེས་ཀྱི་ཞལ་ཆབ་ཆུ།། ཧུབ་ཀྱིས་བཏུང་བས་ཛནྷུའི་ཁེངས་པ་ཡང༌།། ཀཱ་ཤིའི་གྲོང་མཐར་ཡིབས་པ་མ་ཡིན་ནམ།། སུ་ཞིག་གང་ལ་འདི་དག་ཅི་ལྟར་ཞེས།། དོགས་པའི་འཕྱངས་འཕྲུལ་རྒོད་པའི་མཛའ་ན་མོ།། གལ་ཏེ་འདི་ན་སུ་ཞིག་མཆིས་གྱུར་ན།། དེ་ཡི་མཛའ་བཤེས་འདི་ལས་གཞན་ཡོད་མིན།།
རྨོངས་དང་ཕྱོགས་ལྷུང་ཡོལ་བས་མ་སྒྲིབ་པའི།། ཆོས་བཟང་རིགས་པའི་རྣམ་དཔྱོད་མིག་ལྡན་ན།། མ་འདྲེས་རྣམ་པར་བཀྲ་བའི་མེ་ན་ཀཱའི།། འགྱུར་བག་གར་དུ་རྩེན་འདིར་གཟིགས་མོ་མཛོད།།
རྨོངས་པའི་ནགས་ཀླུང་འགྲིམ་པའི་སྤྲེལ་ཚོགས་ཁྱུ།། དམུ་ཐག་སྦྲེལ་ནས་འཛིན་པའི་ཆུ་ཟླ་ཡིས།། རྣམ་དཔྱོད་དཔུང་པས་ཆུ་གཏེར་བསྲུབས་པ་ལས།། བླངས་པའི་ཟླ་བ་དངོས་ལ་འགྲན་བཟོད་མིན།། ཕྱོགས་ལྷུང་རི་སུལ་ཉུལ་བའི་གྲོང་རོང་ན།། བྲག་ཆའི་སྟོང་སྐད་འཛེར་པ་ལྷ་ཡི་ལུང༌།། རྟོག་བཟོའི་ཡིད་བློས་བསྐྲུན་པའི་བྱིས་པ་འགར།། ལེགས་བཤད་འདི་ཀོ་རྣ་བའི་ཚེར་མ་ཉིད།།
གསུང་རབ་དགོངས་འགྲེལ་བཅས་པའི་གཞུང་དོན་ནོར།། ཐ་སྙད་གཙུག་ལག་རྒྱ་མཚོའི་འཇུག་པ་ཀུན།། གང་ལ་བསྟེན་ན་བདེ་བླག་གྲོལ་བའི་གྲུ།། འདི་ལས་གཉིས་པ་ཤེས་བྱའི་ཡུལ་ལས་འགོངས།། མཁས་རྒུ་ས་སྐྱོང་བྱེ་བའི་མགོ་སྐྱེས་རྩེར།། ཞབས་སེན་འོད་ཆགས་འབར་བས་མཛེས་བྱེད་པར།། གཙུག་ལག་བསམ་འཕེལ་ནོར་བུའི་པྲོག་ཞུ་ལས།། མཛེས་པའི་རྒྱན་ཆ་གཞན་ཞིག་གང་ན་ཅི།།
དེ་ཕྱིར་མང་དུ་ཐོས་པའི་མཁས་པ་དང༌།། ཐོས་དོན་རྒྱུད་ལ་སྦྲེལ་བའི་བཙུན་པའི་དཔལ།། གྲུབ་པའི་གོ་འཕང་མཐོན་པོར་འཛེགས་འདོད་ན།། རིག་པའི་ཐེམ་སྐས་འདི་ལ་བསྟེན་པར་རིགས།།
ཉེས་བཤད་འབྲོག་དགོན་ནགས་ཀླུང་སྟུག་པོའི་ཚལ།། ཚད་མར་འཛིན་པའི་རི་དྭགས་རྣམ་གཡོ་བ།། དེ་ཀོ་ལེགས་བཤད་ཉག་ཕྲན་འདིས་འབིགས་པའི།། མཚལ་གྱི་མཆོད་སྦྱིན་མཁས་པ་དགྱེས་པའི་སྤྲིན།།
ཚིག་ལོའི་ལྦུ་བ་འཕྱངས་པ་བ་ཚའི་རྫིང༌།། ཛམྦུའི་པྲི་ཀྵའི་རྒྱན་དུ་རློམ་པ་ཡང༌།། ལེགས་བཤད་རྒྱ་མཚོ་འདིའི་དྲུང་བ་ལང་གི། རྨིས་རྗེས་འཆང་མིན་གཟུ་གནས་མཁས་རྣམས་དཔྱོད།།
ཚུལ་འདི་གསུང་རབ་གཞུང་ལ་སློབ་པ་ཚོའི།། རྣ་བའི་ནགས་ཀླུང་འགྲིམ་པའི་མོད་ཉིད་ལ།། ཡིད་ལ་དགའ་བའི་དཔྱིད་དཔལ་གསར་པའི་མགྲོན།། སྔུན་དུ་བསུ་མཁས་དབྱར་སྐྱེས་མགྲོན་པོ་ཡིན།།
བྷོ་ཊའི་ཆོས་དང་རིག་པའི་སྲི་ཞུའི་ཆེད།། གང་ཞིག་འདི་ན་གླེང་བའི་གཏམ་འདི་ཀོ། གལ་ཏེ་ལེགས་པའི་ཆ་ཤས་ཅུང་མཆིས་ན།། དེ་ཀོ་མཁས་རྒུའི་མཆོད་སྤྲིན་ཉིད་དུ་བསྟར།།
སྐྱེས་སྦྱངས་རིག་པའི་རྣམ་དཔྱོད་མཐུ་བརྟས་ཀྱང༌།། ཚུར་རོལ་ཕལ་བའི་ས་ལས་མ་གྲོལ་བས།། གལ་ཏེ་འདི་ལ་ཉེས་པའི་ཆ་འཆིས་ན།། མཁས་རྣམས་ཁྲེལ་བའི་རྒྱུ་རུ་མི་མཛད་འཚལ།།
རྟགས་ཀྱི་འཇུག་པའི་རྩ་བ།༡ རྒྱ་གར་སྐད་དུ། ལིངྒཱ་ཨ་བ་ཏཱ་ར་ནཱམ།༢  བོད་སྐད་དུ། རྟགས་ཀྱི་འཇུག་པ་ཞེས་བྱ་བ།༣ སྨྲ་བའི་དབང་ཕྱུག་ལ་ཕྱག་འཚལ་ལོ།།༤
སྡེ་ཚན་ལྔ་རུ་དྲིལ་བྱས་ནས།། ཡི་གེ་སུམ་བཅུ་ཐམ་པ་ལ།།༦ ༧ཕོ་དང་མ་ནིང་མོ་དང་ནི།། ཤིན་ཏུ་མོ་དང་བཞི་བཞི་རུ༨།།
སྡེ་བ་བཞི་པ་ཡན་ཆད་དབྱེ།། ལྷག་མ་བཅུ་བཞི་གནས་པ་ལ།། ཅ་སོགས་གསུམ་ནི་ཅ་སོགས་སྦྱར།། ཝ་ནི་བ་དང་སྦྱར་བར་བྱ།།
ལྷག་མ་དྲུག་ནི་མོ་རུ་སྦྱར།། ར་ལ་ཧ་ནི་མོ་གཤམ་༩སྟེ།།
མ་ནིང་༡༠མཚན་མེད་ཅེས་ཀྱང་བྱ།། མོ་ཡི་ཡི་གེ་ནང་ནས་ནི།།
འཇུག་པའིཡི་གེ་བཅུ་དབྱུང་བྱ།། འཇུག་པ་བཅུ་ཡི་ནང་ནས་ནི།། སྔོན་འཇུག་ཡི་གེ་ལྔ་དབྱུང་བྱ།། སྔོན་འཇུག་ཡི་གེ་ལྔ་པོ་ལ།།
ཕོ་དང་མ་ནིང་མོ་དང་ནི།། ཤིན་ཏུ་མོ་དང་བཞི་རུ་དབྱེ།། སྡེ་བ་བཞི་པ་ཡན་ཆད་དབྱེ།། དེ་དག་རེ་རེའང་བཞི་བྱེད་དེ༡༡།།
གང་གིས་འཇུག་བྱེད་གང་ལ་འཇུག།༡༢
མོ་ནི་མོ་དང་མ་ནིང་ལ།། ཤིན་ཏུ་མོ་ནི་མ་ནིང་དང༌།། མོ་དང་ཤིན་ཏུ་མོ་ཉིད་ལའོ།། མི་འཇུག་པ་ནི་འདི་ལྟར་ཏེ།།
ཕོ་ནི་མ་ནིང་ལ་མི་འཇུག། མོ་ནི་ཕོ་ལ་འཇུག་མི་འགྱུར།། མ་ནིང་རང་ལ་རང་མི་འཇུག། རང་གི་སྡེ་དང་ཕྲད་པ་ན།།
ཕོ་ཡང་མོ་ལ་འཇུག་མི་འགྱུར།། མ་ནིང་མོ་ཡང་དེ་བཞིན་ནོ།། ཇི་ལྟར་འཇུག་བྱེད་ཅེ་ན།། ཕོ་ནི་དྲག་པོའི་ཚུལ་གྱིས་འཇུག།
མ་ནིང་རན་པར་འཇུག་པ་ཡིན།། མོ་ནི་ཞན་པའི་ཚུལ་གྱིས་ཏེ།། ཤིན་ཏུ་མོ་ནི་མཉམ་པས་སོ།། ཅི་ཕྱིར་འཇུག་པ་བྱེད་ཅེ་ན།།